9 ditahan, jadikan banglo ‘markas’ penipuan pinjaman wang
Oleh DIYANATUL ATIQAH ZAKARYA

30 April 2021, 4:23 pm
MELAKA – Polis memberkas sembilan suspek warga China termasuk empat wanita selepas dipercayai menjalankan kegiatan penipuan pinjaman wang dalam serbuan di tiga buah rumah banglo di Alai, di sini, kelmarin.
Dalam serbuan Op Pelican kira-kira pukul 4 petang itu, kesemua suspek berusia antara 25 hingga 35 tahun ditahan sepasukan pegawai dan anggota daripada Jabatan Siasatan Jenayah Komersial (JSJK) Ibu Pejabat Polis Kontinjen (IPK) Melaka.
Ketua Jabatan Siasatan Jenayah Komersial (JSJK) negeri, Superintendan E. Sundra Rajan berkata, hasil risikan, serbuan telah dijalankan serentak di tiga buah rumah banglo di Taman Alai Perdana.
Katanya, pemeriksaan di lokasi, pasukan polis menemukan satu buku skrip tipu pinjaman di dalam bahasa Mandarin dan wang tunai berjumlah RM31,850.
“Mengikut keterangan awal suspek, mereka telah menjadikan rumah banglo itu sebagai pusat transit untuk menjalankan kegiatan tawaran pinjaman tidak wujud dengan menyasarkan mangsa di China.
“Dalam serbuan itu, pasukan polis turut menjumpai buku skrip pinjaman, wang tunai dan komputer yang digunakan bagi tujuan tersebut,” katanya ketika dihubungi di sini, hari ini.

Mengulas lanjut, beliau berkata, kegiatan itu dipercayai telah dijalankan oleh kumpulan itu sejak Februari lalu.
“Suspek mendakwa mereka telah menjalankan kegiatan itu sejak Februari lalu dan hanya bertindak sebagai pekerja dengan dijanjikan bayaran gaji bulanan sebanyak RM3,000 hingga RM4,000 oleh ‘mastermind’.
“Kita sedang mengesan dalang yang menempatkan kesemua suspek di rumah banglo tersebut dan menjadikan negara ini sebagai lokasi transit bagi kegiatan berkenaan,”katanya.
Katanya, kesemua suspek disiasat mengikut Seksyen 420/511 Kanun Keseksaan. – K! ONLINE


Agong nasihat rakyat patuh SOP Covid-19
Oleh SITI AMINAH MOHD YUSOF

30 April 2021, 4:02 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menasihati rakyat supaya tidak mengambil sikap sambil lewa dengan arahan prosedur operasi standard (SOP) Covid-19 bagi memastikan wabak itu dapat dikawal dan dibendung dengan baik.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata, baginda gusar terhadap peningkatan berterusan jangkitan Covid-19 yang mencecah lebih 3,000 kes positif harian.
Baginda menyeru rakyat supaya sentiasa berdisiplin mematuhi arahan dan SOP yang ditetapkan kerajaan terutamanya di bazar Ramadan, sekolah, majlis keraian umum seperti majlis berbuka puasa dan kenduri bagi mengelakkan negara dibadai tsunami Covid-19 seperti yang dialami beberapa negara di Asia Selatan dan Eropah.
“Baginda mengingatkan rakyat supaya tidak hilang fokus dan berwaspada demi kesihatan dan keselamatan diri, ahli keluarga, serta masyarakat.
“Kesan gelombang keempat wabak Covid-19, jika berlaku akan mengancam dan membuatkan ekonomi negara serta sosioekonomi rakyat berada dalam keadaan meruncing,” katanya dalam kenyataan di sini hari ini.
Baginda menzahirkan kegusaran berikutan laporan-laporan berita terkini berkenaan penutupan sekolah disebabkan penularan Covid-19 dan pematuhan SOP di majlis keraian dan bazar Ramadan di beberapa negeri masih belum mencapai tahap memuaskan.

Turut membimbangkan baginda ialah laporan yang menyatakan hospital swasta di Lembah Klang berdepan masalah kekurangan katil bagi menampung jumlah pesakit berikutan peningkatan kes Covid-19 sejak dua minggu lalu.
Dilaporkan Kementerian Kesihatan turut meramalkan kes harian negara boleh meningkat melebihi 3,000 selepas Hari Raya Aidilfitri jika pematuhan SOP berada pada tahap rendah yang secara langsung turut boleh meningkatkan kadar kebolehjangkitan.
Baginda berharap rakyat melaksanakan tanggungjawab sosial dengan segera mendapatkan pemeriksaan jika bergejala dan mengasingkan diri jika disahkan positif atau ditakrifkan sebagai kontak rapat walaupun tidak bergejala.
Menurut baginda, rakyat sewajarnya jujur pada diri sendiri dan masyarakat dengan mematuhi arahan kuarantin dan SOP untuk mengelak kemudaratan kepada masyarakat dan negara.
“Baginda menzahirkan keyakinan bahawa dengan kerjasama dan komitmen rakyat dan kerajaan kita mampu sekali lagi melandaikan penularan jangkitan Covid-19.
“Mengambil keberkatan Ramadan, baginda mengajak rakyat bersama baginda mendoakan semoga negara sentiasa diberkati dan dilindungi dan ancaman wabak Covid-19 berakhir dengan segera,” katanya. – K! ONLINE


Covid-19 memang betul, jangan buat main – Sweet Qismina dah negatif!
Oleh MOHD. HAIKAL ISA

30 April 2021, 4:02 pm
PETALING JAYA – Pelakon Sweet Qismina memaklumkan dirinya kini sudah bebas daripada virus Covid-19.
Artis Baharu Wanita Popular Anugerah Bintang Popular Berita Harian ke-30 (ABPBH30) itu memaklumkan perkara tersebut menerusi Instagram miliknya semalam.
“Finally Covid-19 free! (Akhirnya, bebas Covid-19!).
“Memang sukar mental dan fizikal tapi Alhamdulillah dapat tempuhi jua. Covid-19 memang betul. Tolong jangan buat main. Kalau sayang keluarga, jaga diri, jaga jarak. Buat ujian calitan bila perlu dan yang paling penting, tolong jangan pentingkan diri,” katanya.
Tambah Sweet atau nama lengkapnya, Farhanna Qismina Supandi, jangan salahkan orang lain andai diri dijangkiti Covid-19.
“Ada yang beria-ia jaga tapi kena Covid-19. Tiada siapa nak penyakit ini. Sayalah antara orang yang sanggup buat ujian calitan dua minggu sekali tapi Allah kata nak kena, memang kena juga. Jadi, jangan salahkan orang lain.

“Semua kuasa Allah dan Dia tahu kita kuat untuk semua ini. Terima kasih untuk satu pengalaman yang luar biasa,” ujarnya lagi.
Terdahulu, Kosmo! Online  melaporkan Sweet, 24, mengesahkan dirinya dijangkiti wabak Covid-19 selepas beberapa hari tidak sihat dan mengalami kesukaran bernafas.
Menurutnya, dia membuat ujian calitan pada Selasa minggu lalu dan telah menjalani tempoh rawatan dan kuarantin di Pusat Kuarantin Ipoh, Perak. – K! ONLINE


Tanah runtuh di Sumatera Utara, tiga terbunuh, enam masih hilang
Oleh KOSMO!

30 April 2021, 4:14 pm
JAKARTA – Sekurang-kurangnya tiga orang terbunuh dalam satu kejadian tanah runtuh di sebuah stesen jana kuasa di utara Sumatera, Indonesia, lapor agensi bencana tempatan.
Turut hilang adalah sekurang-kurangnya enam mangsa termasuk seorang pekerja dari China yang dikhuatiri tertimbus di bawah lumpur dan serpihan runtuhan di kemudahan kuasa hidro Batang Toru itu.
“Tiga orang terbunuh. Pasukan penyelamat masih mencari mangsa yang lain,” ujar jurucakap agensi, Raditya Jati.
Hujan lebat yang turun di bahagian utara Sumatera pada petang semalam telah menyebabkan aliran air yang deras, lantas mendorong kepada bencana tersebut.
Kejadian tanah runtuh dan banjir lumpur sering berlaku di kepulauan-kepulauan Indonesia ketika musim hujan.
Agensi bencana Indonesia menganggarkan seramai 125 juta penduduk Indonesia, yang merupakan setengah daripada populasinya hidup di kawasan yang mempunyai risiko tanah runtuh. – AFP


Songkok Sarbaini Jamil terima seribu tempahan
Oleh ZAKKINA WATI AHMAD TARMIZI

30 April 2021, 3:30 pm
SEREMBAN – Walaupun sambutan Aidilfitri kali ini masih dibayangi dengan penularan Covid-19 dan penguatkuasaan rentas negeri, namun seorang pengusaha songkok di daerah ini masih mampu menerima kira-kira 1,000 tempahan dari seluruh negara.
Roslan Salbaini, 60, berkata, dia mula berniaga sejak 45 tahun dahulu mewarisi legasi pembuatan songkok oleh arwah bapanya, Sarbaini Jamil yang mengusahakan pembuatan songkok secara tradisional sejak tahun 1936.
“Ketika itu, saya berusia 15 tahun dan sudah mengetahui cara membuat songkok warisan ini yang saya pelajari dengan arwah ayah saya di kedainya di Jalan Yam Tuan, Seremban. Di situ aya bermula belajar membuat pola dan membantu dia memotong kain sehingga boleh menjahit songkok jenis baldu benang.
“Alhamdullilah pada kali ini, sambutan yang agak memberangsangkan sehingga saya tidak cukup tidur. Saya menerima sebanyak 1,000 songkok menjelang hari lebaran kali ini,” katanya ketika ditemui pemberita di kios Songkok Warisan Keluarga Sarbaini Jamil di sebuah pasar raya di Nilai dekat sini semalam.
Menurut Roslan lagi, dia menjual pelbagai jenis songkok baldu, songkok lipat, songkok kerawang emas, songkok batik, dan tarbus sempena Aidilfitri.
“Kebanyakan pelanggan adalah pelanggan tetap dari seluruh Malaysia. Jika sebelum ini, saya berniaga di hari kraftangan dan ekspo hari raya namun, kali ini saya hanya membuka kios di sini bagi membolehkan pelanggan membeli songkok.

“Songkok biasa, songkok lipat dan kerawang emas memang menjadi kebiasaan pilihan pelanggan namun ada juga pelanggan yang mencari tarbus untuk perayaan kali ini.” katanya.
Tambahnya, pada tahun lalu, dia hanya mampu menjual 100 songkok sahaja itupun melalui dalam talian kerana ketika itu masih lagi dalam Perintah Kawalan Pergerakan (PKP).
“Jika boleh merentas negeri memang ramai pelanggan tetap saya akan datang untuk membeli, kali ini mereka telah membuat tempahan awal daripada saya. Menurut mereka, pembuatan songkok saya lebih kemas, jahitan yang rapat dan tidak mudah tertanggal apabila dipakai berulang kali.
“Jika diikutkan songkok lipat dan songkok kanak-kanak paling laris sempena perayaan kali ini. Saya juga tidak menang tangan dan perlu membuat sebanyak 20 songkok sehari untuk menyiapkan tempahan sempena hari raya,” katanya. – K! ONLINE


Cari formula lepas sukar cuci kotoran
Oleh KOSMO!

30 April 2021, 4:20 pm
BERTITIK tolak daripada kesukaran membersihkan kotoran terlekat pada baju sekolah anak-anak mendorong seorang ibu memformulasi satu produk bagi menyelesaikan masalah tersebut.
Puas menggunakan pelbagai jenama sabun basuhan selama bertahun-tahun lamanya, namun kemelut dan masalah yang sering menghantui kalangan suri rumah itu tetap tidak beransur pulih.
“Saya ada lima orang anak, tiga daripadanya lelaki dan dua perempuan dan tiga antaranya bersekolah.
“Bayangkan bagaimana tiga orang anak lelaki yang sangat aktif balik dengan baju sekolah agama dan sekolah kebangsaan yang begitu kotor dan kusam.
 “Puas guna macam macam sabun, rendam, dah sental sekuat hati hingga sakit tangan tapi hasilnya tetap tidak memuaskan hati. Sakit hati dan asyik nak marah sahaja bila waktu basuh baju,” ujar Noor Bahiyah Mohamed Nordin ketika membuka bicara bersama Aura.
Bermula daripada situ lantas menyebabkan suami mencari formula sabun untuk memudahkan isterinya mencuci tanpa perlu bersusah payah.

SUAMI, Mohd. Hazman Mohd. Jailani menjadi pendorong dan kekuatan untuk Noor Bahiyah terus maju dalam perniagaan.
Ujar ibu berusia 40 tahun itu, selepas melalui beberapa kali proses percubaan dan formulasi, barulah terhasilnya pembersih berjenama Mamashark ini.
“Kami bermula secara kecil-kecilan dari rumah dengan botol kecil selama setahun dan kemudian ubah kepada formula yang jauh lebih bagus daripada sebelum ini dengan botol yang besar yang beri lebih manfaat kepada pelanggan.
 “Misi dan visi kami nak bantu orang di luar sana terutamanya golongan ibu dalam kerja-kerja pembersihan dengan cepat dan mudah tanpa wujud rasa tertekan,” katanya.
Bercakap mengenai keunikan dan keistimewaan Mamashark, ia sangat mudah digunakan tanpa merosakkan tangan dan pada masa sama boleh digunakan untuk mencuci pelbagai barang di rumah.
BANTUAN dan kekuatan kakitangan syarikat menjadikan perniagaan yang diusahakan Noor Bahiyah dan suaminya terus berkembang maju hingga ke hari ini.
Ditanya mengenai cabaran dalam membangun dan mengekalkan perniagaan, Noor Bahiyah memberitahu, dalam arena perniagaan, apa sahaja jenis produk pasti ada pesaing tidak terkecuali juga dengan Mamashark.
“Kami yakin Mamashark akan sentiasa relevan hingga ke hari ini disebabkan ia bersifat pelbagai guna dari pakaian sekolah hinggalah ke barangan rumah,” katanya.
Mengenai perancangan syarikat, Noor Bahiyah berkata, syarikat berazam untuk meluaskan lagi pasaran hingga setiap rumah di Malaysia menggunakan pembersih jenama Mamashark bagi tujuan membersihkan kotoran.
“Kami berhasrat untuk memiliki sebuah kilang sendiri supaya boleh menampung permintaan yang semakin meningkat dari hari ke hari.
“Di samping itu sudah pasti akan dapat beri lebih peluang pekerjaan kepada mereka yang kehilangan pekerjaan kelak,” katanya menutup bicara. – K! ONLINE


Bekerja dengan bos wanita lebih bahagia
Oleh KOSMO!

30 April 2021, 3:59 pm
ADELAIDE, Australia – Satu kajian baharu menunjukkan bahawa majikan atau bos wanita lebih mahir dalam memastikan pekerja bawahan kekal bahagia, lapor akhbar Daily Mail kelmarin.
Kajian itu dibuat berdasarkan hampir 12,000 saman yang mendedahkan bahawa firma diketuai wanita kurang berdepan tuntutan undang-undang oleh pekerja.
Penyelidikan baharu yang disiarkan dalam penerbitan Journal of Banking & Finance itu mendapati, bos wanita lebih bijak dalam menjalinkan hubungan dengan pekerja mereka.
Pasukan penyelidik itu menganalisis data berkaitan 11,970 tuntutan di bawah undang-undang buruh yang difailkan terhadap firma negara itu bermula pada tahun 2001 hingga 2014.
Hasil kajian mendapati, syarikat diterajui bos wanita mempunyai bilangan saman pekerja yang jauh lebih rendah berbanding firma diketuai oleh ketua pegawai eksekutif (CEO) lelaki.
Majikan wanita juga dikaitkan dengan pelbagai inisiatif mesra pekerja yang dilaksanakan oleh syarikat di bawah kepimpinan mereka.

Hasil kajian itu menyokong penyelidikan terdahulu yang menunjukkan bahawa gaya kepimpinan korporat wanita adalah lebih berkesan dalam membina hubungan baik dengan pekerja bawahan.
Penulis utama kajian itu, Chelsea Liu dari Universiti Adelaide berkata, penyelidikan tersebut memberikan bukti baharu mengenai kaitan antara jantina bos dan hubungannya dengan pekerja.
“Terdapat perbezaan ketara dalam gaya pengurusan syarikat oleh bos wanita dan lelaki.
“CEO wanita lebih banyak mengamalkan konsep demokrasi dan tolak ansur kepada pekerja berbanding ketua lelaki yang lebih cenderung memberikan arahan menggunakan kuasa veto,” kata Liu.
Pengurus wanita juga cenderung untuk memupuk lingkungan kepercayaan dan kerjasama, sedangkan pemimpin lelaki cenderung menekankan perintah, kepatuhan, dan persaingan. – Agensi


Agong, Raja Permaisuri Agong zahir ucapan takziah
Oleh SITI AMINAH MOHD YUSOF

30 April 2021, 3:19 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga Ahli Dewan Undangan Negeri (ADUN) Melor, Kelantan Dr. Md. Yusnan Yusof yang meninggal dunia akibat serangan jantung hari ini.
Istana Negara dalam satu kenyataan berkata, baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Allahyarham sabar serta tabah menghadapi suasana sedih dan pilu tersebut.
“Seri Paduka Baginda berdua amat menghargai khidmat bakti, jasa serta pengorbanan Allahyarham sebagai wakil rakyat dan ADUN Kelantan kepada masyarakat dan negara.
“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” kata kenyataan itu.
Allahyarham turut memegang jawatan Timbalan Exco Pembangunan Islam, Dakwah, Penerangan dan Hubungan Seranta negeri Kelantan dan merupakan bekas pembantu profesor di Universiti Islam Antarabangsa Malaysia sebelum dilantik sebagai ADUN Melor sejak tahun 2013.
Allahyarham juga pernah berkhidmat sebagai Pakar Pendidikan di Education Directorate, Islamic Educational, Scientific and Cultural Organization di Rabat, Maghribi. – K! ONLINE


Fouziah Gous khatam al-Quran pada Nuzul al-Quran
30 April 2021, 3:30 pm
PETALING JAYA – Pelakon Fouziah Gous berkongsi keterujaan dan kegembiraan apabila berjaya khatam bacaan al-Quran pada sambutan hari Nuzul al-Quran semalam.
Perkara berkenaan dikongsikan Fouziah, 39, menerusi hantaran Instagramnya dengan meluahkan rasa gembira kerana dapat khatam kitab suci tersebut pada bulan Ramadan seperti yang dihajatkannya.
“Alhamdulillah, alhamdulillah, alhamdulillah. Dengan izin Allah SWT, seperti yang dihajatkan untuk khatam al-Quran pada bulan Ramadan dan Nuzul al-Quran dimakbulkan-Nya.
“Secara rasminya selesai khatam bersama Ustazah Fadzilah,” tulisnya sambil memuat naik gambar bersama ustazah yang mengajarnya.
Pada masa sama, pelakon dan usahawan itu mengucapkan terima kasih yang tidak terhingga kepada ustazah yang memantau bacaannya sepanjang proses khatam kerana sanggup mengikut kehendaknya.
“Terima kasih ustazah kerana sanggup ikut kehendak saya. Sanggup memandu datang rumah, layan mengaji dalam telefon selama sejam.

“Sanggup korbankan tidur, ikut masa saya dan banyak lagi. Alhamdulillah, alhamdulillah, alhamdulillah.
“Sekeping gambar untuk kenangan yang paling indah dalam hidup. Segala puji-pujian bagi Mu Ya Allah,” katanya lagi.
Sebelum ini, pelakon Jue Aziz juga berjaya khatam al-Quran pada 20 April lalu demi menunaikan hajat ibunya. – K! ONLINE


MAFI sasar pengeluaran 3,336 tan mentrik harumanis tahun ini
Oleh NUR SHARIEZA ISMAIL

30 April 2021, 3:13 pm
SEPANG – Kementerian Pertanian dan Industri Makanan (MAFI) menerusi Jabatan Pertanian menyasarkan pengeluaran mangga harumanis sebanyak 3,336 tan metrik dengan nilai RM66.7 juta di Perlis, pada tahun ini.
Menterinya, Datuk Seri Ronald Kiandee berkata, daripada jumlah itu, dianggarkan sekitar 50 peratus akan dijual secara dalam talian melalui platform e-dagang seperti airasia food, airasia fresh dan agrobazaar online.
“Dengan langkah ini secara tidak langsung, ia turut memberi peluang kepada lebih ramai peniaga untuk menyertai aktiviti mempromosikan industri agro makanan ini, menerusi platform e-dagang yang tersedia,” katanya dalam sidang akhbar selepas menyempurnakan majlis flag-off harumanis ke Sabah di Lapangan Terbang Antarabangsa Kuala Lumpur (klia2) hari ini.
Turut hadir, Pengerusi Eksekutif Airasia Group, Datuk Kamarudin Meranun dan Ketua Pegawai Eksekutif Airasia Group, Tan Sri Tony Fernandes.
Ronald berkata, industri harumanis bukan sahaja dapat meningkatkan pendapatan kepada 2,415 pengusaha buah mangga itu di Perlis, malah mempunyai impak besar terhadap ekonomi serta industri agro pelancongan dan rantaian bekalan di seluruh negara.
Dalam masa sama, Ronald turut menggalakkan penglibatan lebih banyak syarikat swasta dalam bersama-sama memacu industri harumanis yang dilihat berpotensi tinggi seperti yang dilakukan
anak syarikat Airasia, airasia farm.

“MAFI berbesar hati kerana dapat bekerjasama dengan sektor swasta seperti airasia farm untuk mempromosi kempen ‘Harumanis Kembali Lagi.
“Kerjasama itu bukan sahaja akan memperluas pengedaran harumanis ke seluruh Malaysia tetapi juga membawa buah mangga yang cukup eksklusif ini ke Sabah secara rasmi buat pertama kalinya sejajar dengan penekanan kementerian terhadap sektor pertanian bernilai tinggi yang dapat mewujudkan peluang ekonomi untuk rakyat,” katanya.
Sementara itu, Tony Fernandes berkata, penghantaran pertama harumanis sebagai komoditi eksport adalah dengan memanfaatkan ekosistem dan teknologi kumpulan airasia seperti Teleport, dan penggunaan platform e-dagang oleh airasia food dan airasia fresh.
“Kami sentiasa berusaha menerokai perniagaan dalam pelbagai cara dan projek ini adalah berterusan bagi Airasia dalam mempromosikan produk makanan Malaysia. – K! ONLINE


Sempat imamkan solat tarawih bersama keluarga
Oleh ROHANA MOHD. NAWI

30 April 2021, 2:29 pm
KOTA BHARU – Allahyarham Ahli Dewan Undangan Negeri (DUN) Melor, Dr. Md.Yusnan Yusof sempat mengimamkan solat sunat tarawih bersama ahli keluarganya sebelum menghembuskan nafas terakhir pagi tadi.
Anak ketiga arwah, Mohd. Jawwad, 27, berkata, ketika menunaikan solat sunat itu, arwah bapanya tenang seperti hari-hari sebelumnya dan tidak menunjukkan sebarang tanda bahawa dia sedang sakit.
Katanya, selesai solat, arwah bersama beberapa orang adik beradiknya keluar rumah dengan menaiki kereta untuk menyelesaikan perkara berkaitan sebuah persatuan di sini kira-kira pukul 10 malam.
“Apabila pulang ke rumah, dia masuk tidur dan bangun semula kira-kira pukul 2 pagi untuk ke bilik air sebelum terjatuh di tepi katilnya.
“Arwah sempat menyebut kalimah Allah sebelum dia menghembuskan nafas terakhir pada pukul 2.28 pagi tadi,” katanya ketika ditemui pemberita di rumahnya di Batu 12, Ketereh di sini hari ini.
Menurut Mohd. Jawwad, ibunya, Rosmaini Mat Daud 52, yang terkejut dengan kejadian itu telah bergegas naik ke tingkat atas rumah untuk mengejutkan adik-beradiknya sebelum menghubungi ambulans.

Katanya, arwah bapa merupakan seorang yang tegas dan penyayang selain sering mengingatkan setiap ahli keluarga agar sentiasa solat lima waktu secara berjemaah.
“Sebelum arwah meninggalkan kami sekeluarga, dia kelihatan sedikit pendiam sejak seminggu lalu, namun masih aktif melakukan pekerjaan harian.”
“Bapa saya menghidap penyakit jantung dan pernah menjalani pembedahan tiga tahun lalu,” katanya.
Tambah Mohd. Jawwad, jenazah bapanya akan disolatkan di Masjid Muhammadi di sini selepas solat Jumaat hari ini dan dikebumikan di Tanah Perkuburan Islam Haji Hassan, Ketereh. – K! ONLINE


Pemandu lori maut rempuh lori tangki
Oleh NUR ALINA HASSAN

30 April 2021, 3:08 pm
BATU PAHAT- Seorang pemandu lori maut selepas kenderaan berat dipandunya merempuh belakang sebuah lori tangki dalam kejadian di Kilometer 78.3 Lebuh Raya Utara – Selatan, Ayer Hitam, di sini, tengah malam hari ini.
Ketua Polis Daerah Batu Pahat, Asisten Komisioner Ismail Dollah berkata, kemalangan berlaku pada pukul 12.20 tengah malam itu telah mengorbankan Azreen Ab. Rahman, 31, selepas lori membawa muatan bijirin jagung yang dipandunya hilang kawalan.
“Siasatan awal mendapati, kemalangan dipercayai berlaku sekitar pukul 12.20 tengah malam dimana mangsa yang memandu lori jenis Hino bersama kelindannya Muhammad Azmi Mohd. Othman, 21, dari arah Kuala Lumpur menghala ke Johor Bahru telah mengekori sebuah lori tangki jenis Nissan.
“Bagaimanapun, sewaktu berada di tempat kejadian, mangsa telah gagal mengawal kenderaannya lalu terlanggar belakang lori tangki membawa minyak sawit dan menyebabkan kedua-duanya terbabas ke lorong kecemasan,” katanya dalam satu kenyataan.
Menurut beliau, akibat kemalangan itu, mangsa cedera dan maut di tempat kejadian manakala kelindannya serta pemandu lori tangki berusia 34 tahun mengalami kecederaan parah dan dihantar ke Hopital Batu Pahat untuk rawatan.
Dollah berkata, kes disiasat dibawah Seksyen 41 (1) Akta Pengangkutan Jalan (APJ) 1987 dan memaklumkan sewaktu kejadian keadaan jalan lurus serta cuaca baik.

Beliau menasihatkan kepada pengguna jalanraya agar lebih berhati-hati terutamanya pada waktu malam dengan menjaga jarak antara kenderaan. – K! ONLINE


1.8 juta batang rokok seludup dirampas
Oleh TOREK SULONG

30 April 2021, 2:36 pm
PASIR PUTEH – Taktik anggota dan pegawai Agensi Penguatkuasaan Maritim Malaysia (Maritim Malaysia) Kelantan yang menyamar sebagai nelayan dan pencari ketam berhasil apabila berjaya mematahkan cubaan menyeludup sebanyak 1.8 juta batang rokok di Pantai Senok di sini kelmarin.
Dalam serbuan pada pukul 11.10 malam itu, anggota Maritim Maritim Malaysia yang terlibat dalam Op Khas itu mengesan sebuah bot pancung di naiki dua lelaki berada di lokasi tersebut dalam keadaan mencurigakan.
Pengarah Maritim Malaysia Kelantan, Kepten Maritim Muhd. Nur Syam Asmawie Yaacob berkata, bot itu didapati bergerak ke arah Pantai Pengkalan Datu di sini sebelum kelihatan enam buah kenderaan pelbagai guna (MPV) tanpa pemandu sedang menunggu di kawasan tebing.
Katanya, anggota Maritim Malaysia telah menyerbu kawasan tebing paya bakau di pantai itu sebelum mendapati berlaku aktiviti penyeludupan rokok menggunakan bot dan MPV.
“Bagaimanapun, semua suspek yang terlibat sempat melarikan diri kawasan gelap di sekitar hutan bakau ketika sebuan dijalankan sehingga gagal mengesan mereka.
“Pemeriksaan di dalam sebuah bot dan enam buah MPV itu telah membawa kepada penemuan sebanyak lebih satu juta batang rokok paket hijau dan 834,240 batang rokok paket hitam bernilai RM1.6 juta termasuk cukai,” katanya pada sidang akhbar di Ibu Pejabat Maritim Malaysia Kelantan di sini hari ini.

Menurut Muhd. Nur Syam Asmawie, siasatan awal mendapati sebahagian penyeludup yang terlibat disyaki penagih dadah berikutan penemuan satu paket kecil dadah jenis syabu dan beberapa peralatan menghisap dadah itu di dalam MPV yang ditinggalkan.
Katanya, kejayaan rampasan itu adalah hasil risikan pegawai dan anggota Maritim Malaysia selama enam bulan untuk mengesan sindiket penyeludupan rokok menggunakan jalan laut di sekitar Pantai Senok dan Pengkalan Datu di sini.
“Siasatan awal mendapati rokok itu akan dipasarkan ke kawasan ladang dan tanah rancangan di Gua Musang, Kuala Krai dan sebahagian kawasan Felda di Pahang.
“Kita akan bekerjasama dengan pihak Jabatan Pengangkutan Jalan (JPJ) untuk mengenal pasti pemilik enam buah MPV yang ditinggalkan di kawasan itu untuk kegunaan mengangkut rokok-rokok seludup itu,” katanya.
Tambahnya, kes disiasat mengikut Seksyen 135 (1)(d) Akta Kastam 1967 dan Seksyen 15(1)(a) Akta Dadah Berbahaya 1952. – K! ONLINE


Sekolah di Kelantan tutup sehingga Aidilfitri
Oleh ROSLIZA MOHAMED

30 April 2021, 3:04 pm
KOTA BHARU – Semua sekolah di bawah Kementerian Pendidikan Malaysia (KPM) di Kelantan akan terus ditutup sehingga cuti Hari Raya Aidilfitri.
Perkara itu disahkan dalam satu surat rasmi daripada Pengarah Pendidikan negeri, Zulkernai Fauzi kepada semua Pejabat Pendidikan Daerah (PPD) semalam.
Menurut surat itu, semua sekolah di negeri Kelantan ditutup bermula 3 Mei sehingga cuti Hari Raya Aidilfitri.
“Sesi persekolahan dilaksanakan secara Pengajaran dan Pembelajaran di Rumah (PdPR) bermula pada 16 hingga 27 Mei depan.
“Semua sekolah kemudiannya bercuti pertengahan tahun bermula 28 Mei hingga 12 Jun. Sekolah akan dibuka semula pada pada 13 Jun,” katanya.
Menurut Zulkernai, beliau meminta kerjasama semua pegawai pendidikan daerah untuk memastikan guru melaksanakan PdPR sepanjang tempoh penutupan sekolah.

Katanya, dalam masa sama, semua sekolah perlu membuat pemantauan bagi memastikan prosedur operasi standard (SOP) berkaitan dipatuhi.
Sebelum ini, semua sekolah di Kelantan di tutup sehingga 1 Mei ekoran pelaksanaan Perintah Kawalan Pergerakan (PKP) di seluruh daerah. – K! ONLINE


Tiada had umur syarat jadi pemandu e-hailing
Oleh MOHD. HUSNI MOHD. NOOR

30 April 2021, 2:25 pm
PUTRAJAYA – Tiada syarat atau peraturan had umur ditetapkan bagi individu yang ingin menjadi pemandu kenderaan perkhidmatan awam, e-hailing atau kenderaan barangan.
Itu penjelasan diberikan Menteri Pengangkutan, Datuk Seri Wee Ka Siong menerusi kenyataan akhbar hari ini.
Penjelasan itu dibuat sebagai reaksi kepada laporan sebuah akhbar berbahasa Inggeris mengenai tindakan sebuah syarikat e-hailing yang menetapkan syarat had umur bagi memohon pemandu e-hailing.
Ka Siong berkata, kementeriannya atau Jabatan Pengangkutan Jalan (JPJ) tidak menetapkan sebarang syarat atau peraturan berkaitan had umur maksima kepada mana-mana individu yang ingin menjadi pemandu e-hailing.
Malah, katanya, mana-mana individu boleh terus memegang atau memperbaharui Lesen Vokasional mereka selagi individu tersebut mematuhi semua syarat lain yang ditetapkan termasuk mengemukakan laporan perubatan yang mengesahkan mereka adalah sihat dan berupaya melaksanakan fungsi pemanduan dengan selamat.
“Saya difahamkan, penetapan had umur maksima oleh pihak Grab seperti dilaporkan dalam akhbar itu adalah suatu ketetapan atau syarat dalaman untuk mendaftarkan mana-mana individu sebagai pemandu e-hailing dengan pihak Grab,” katanya.

Justeru, katanya, beliau berharap operator-operator perkhidmatan e-hailing di seluruh negara dapat menilai semula syarat-syarat dalaman termasuk berkenaan had umur maksima itu.
“Penilaian semula syarat-syarat ini penting selepas mengambil kira isu kesukaran hidup yang terpaksa dihadapi oleh masyarakat akibat pandemik Covid-19 ini.
“Ia juga bertujuan membantu semua yang terlibat untuk dapat meneruskan kelangsungan kehidupan mereka dengan bekerja sebagai pemandu e-hailing,” katanya.
Pada masa sama, Ka Siong berkata, pemandu e-hailing juga perlulah sentiasa bertanggungjawab dengan memastikan tahap kesihatan diri mereka adalah dalam keadaan yang baik pada setiap masa.
“Tahap kesihatan diri seorang pemandu e-hailing itu amatlah penting bagi memastikan perkhidmatan yang disediakan adalah sentiasa selamat terutamanya kepada penumpang dan pengguna jalan raya yang lain,” katanya. – K! ONLINE


PGA rampas 1,185 karton rokok seludup
Oleh KOSMO!

30 April 2021, 2:22 pm
Oleh NUR NABILAH RAHMAT
BATU PAHAT – Pasukan Gerakan Am (PGA) merampas rokok seludup bernilai RM241, 878 dalam sebuah kenderaan pelbagai guna (MPV) jenis Toyata Innova di Jalan Parit Balak, Senggarang di sini semalam.
Pegawai Pemerintah Batalion 5 PGA, Superintendan Dimin Awang berkata, anggaran keseluruhan nilai rampasan termasuk MPV berkenaan lebih RM281,000.
“Dalam kejadian pukul 2 petang itu, PGA menemui sebanyak 1,185 karton rokok seludup tanpa cukai kastam itu dalam kenderaan terbabit yang diparkir di tepi jalan dipercayai diseludup.
“Rampasan dibawa ke Ibu pejabat Polis Daerah Batu Pahat untuk tindakan lanjut. Kes disiasat di bawah Seksyen 135(1) Akta Kastam 1967.
“Saya menyeru kepada orang awam untuk terus menyalurkan maklumat kepada pihak polis bagi mengekang lambakan barangan kontraban,” katanya pada satu kenyataan hari ini.

Tiada tangkapan ke atas suspek pada kejadian tersebut. – K! ONLINE


Buruh ladang mengaku bersalah miliki rokok seludup
Oleh NOR AINNA HAMZAH

30 April 2021, 2:48 pm
JEMPOL – Seorang buruh ladang mengaku bersalah atas tuduhan memiliki 584 karton rokok pelbagai jenis disyaki rokok seludup di Mahkamah Majistret Bahau, di sini, tadi.
Tertuduh Khan Mosharaf, 44, warganegara Bangladesh membuat pengakuan berkenaan di hadapan Majistret Muhammad Hidayat Wahab setelah jurubahasa mahkamah membacakan pertuduhan.
Berdasarkan fakta kes, pada 12 April lalu lebih kurang pukul 7.30 pagi, pemeriksaan ke atas tertuduh yang tiba di Pasar Sementara Felda Palong 4,5 dan 6 dengan menaiki motosikal telah menemui 40 karton rokok jenama Tauro di dalam motosikal berkenaan.
Soal siasat ke atas tertuduh telah membawa ke Rumah Kongsi Tidak Bernombor di Felda Palong 6 dan telah memiliki rokok seludup dengan nilaian keseluruhan barang sitaan sebanyak RM5781.60.
Barang berkenaan adalah dilarang import di bawah perintah Kastam (Larangan Mengenai Import) 2017.
Tertuduh telah melakukan kesalahan di bawah Seksyen 135(1)(d) Akta Kastam 1967 dan boleh dihukum di bawah 135 (1)(v)(aa) Akta Kastam.

Majistret kemudiannya menjatuhkan hukuman enam bulan penjara dari tarikh tertuduh ditangkap.
Pendakwaan kes dijalankan oleh Timbalan Pendakwa Raya Muhammad Amirul Noor Hashimi. – K! ONLINE


Isu penjagaan anak, punca suami isteri bergaduh
30 April 2021, 2:40 pm
PETALING JAYA – Salah faham mengenai penjagaan anak dipercayai punca yang menyebabkan pasangan suami isteri bergaduh di Jalan Radin Bagus, Sri Petaling sehinggakan rakaman video kejadian itu tular di media sosial semalam.
Terdahulu, rakaman video berdurasi satu minit 10 saat telah tular selepas dimuat naik seorang pemilik akaun di Twitter yang memaparkan pasangan suami isteri bertengkar sambil memangku seorang bayi dalam kereta di hadapan sebuah kedai di lokasi berkenaan.
Perakam video itu mendakwa si suami telah memukul isteri dan bayinya, menyebabkan dia menjerit meminta pertolongan daripada orang awam.
Ketua Polis Daerah Brickfields, Asisten Komisioner Anuar Omar berkata, pasangan berkenaan telah datang ke Balai Polis Sri Petaling sekitar pukul 4 petang pada hari yang sama.
“Hasil soal siasat mendapati pasangan itu mengaku berlaku salah faham mengenai urusan penjagaan anak.
“Justeru itu, Ketua Balai Polis Sri Petaling menasihati mereka supaya membuat laporan polis, namun mereka enggan berbuat demikian dan sudah berdamai sebelum beredar dari balai,” katanya.

Pada masa sama, beliau turut menafikan komen warganet yang mendakwa polis tidak menjawab telefon dan tidak melaksanakan tugas dengan baik ketika kejadian itu berlaku.
“Saya menafikan komen berkenaan dan segala tindakan telah diambil oleh Ketua Balai Polis Sri Petaling.
“Dakwaan netizen (warganet) adalah tidak benar sama sekali,” ujarnya.
Justeru itu, beliau menasihati orang ramai supaya berhati-hati dalam melontarkan komen yang boleh menjatuhkan imej dan reputasi Polis Diraja Malaysia (PDRM) serta persepsi orang awam terhadap jabatan itu. – K! ONLINE


Tiga sekawan didakwa bunuh tukang masak
Oleh MOHD YUNUS YAKKUB

30 April 2021, 2:33 pm
SHAH ALAM – Tiga sekawan didakwa di Mahkamah Majistrest hari ini atas pertuduhan membunuh seorang tukang masak, minggu lalu.
Bagaimanapun, tiada pengakuan direkodkan daripada Muhammad Amirul Mohamad Ali, 21 dan Muhammad Muazzam Ahmad Ruzaini dan Muhammad Hafiz Daniel Norirman yang masing-masing berusia 20 tahun.
Kesemua pertuduhan dibacakan bersama dihadapan Majistret Nur Faizah Abdul Sani.
Mengikut pertuduhan, ketiga-tiga mereka telah membunuh seorang lelaki iaitu G. Sharvin, 21, di sebuah unit apartmen di Jalan Kemajuan Subang, Subang Jaya di antara pukul 12.30 tengah malam hingga 1.30 pagi, pada 18 April lalu.
Justeru, mereka melakukan kesalahan mengikut Seksyen 302 Kanun Keseksaan dibaca bersama Seksyen 34 kanun sama yang memperuntukkan hukuman gantung sampai mati.
Pendakwan dikendalikan Timbalan Pendakwa Raya Ainul Amirah Abdul Razak manakala dua daripada tertuduh diwakili peguam.

Sebutan semula kes pada 4 Jun depan untuk penyerahan laporan bedah siasat dan kimia.
Kosmo! pada 20 April lalu melaporkan akibat berdendam kerana sering dibuli, seorang pemuda sanggup membunuh rakan serumahnya sendiri dalam kejadian di sebuah pangsapuri di Jalan Kemajuan di sini.
Suspek dengan bantuan rakan subahatnya kemudian tergamak bertindak kejam dengan menyumbat mayat mangsa ke dalam sebuah tong sampah sebelum ditinggalkan di tepi jalan.
Mangsa lelaki berusia 21 tahun itu merupakan tukang masak di sebuah restoran di SS19, Subang Jaya. – K! ONLINE


Ahmad Fuzi terima watikah pelantikan TYT Pulau Pinang
30 April 2021, 2:43 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mengurniakan Watikah Pelantikan Tuan Yang Terutama (TYT) Yang Dipertua Negeri (YDP) Pulau Pinang kelapan kepada Tan Sri Ahmad Fuzi Abdul Razak di Istana Negara hari ini.
Pelantikan bekas diplomat itu berkuat kuasa esok dalam tempoh empat tahun bagi menggantikan Tun Abdul Rahman Abbas yang telah berkhidmat selama 20 tahun.
Selepas istiadat pengurniaan watikah itu, Al-Sultan Abdullah turut berkenan mengurniakan Darjah Kebesaran Seri Maharaja Mangku Negara yang membawa gelaran Tun kepada Ahmad Fuzi.
Istiadat pengurniaan yang berlangsung pagi tadi turut disaksikan Perdana Menteri Tan Sri Muhyiddin Yassin serta dihadiri isteri beliau, Puan Sri Noorainee Abdul Rahman.
Turut hadir Yang Dipertua Dewan Negara, Tan Sri Dr Rais Yatim; Ketua Setiausaha Negara, Tan Sri Mohd Zuki Ali; Ketua Menteri Pulau Pinang, Chow Kon Yeow dan Setiausaha Kerajaan Negeri Pulau Pinang, Datuk Abdul Razak Jaafar.
Ahmad Fuzi, 72, yang merupakan anak jati Sungai Bakap, Pulau Pinang, menyertai perkhidmatan diplomatik dan pentadbiran negara pada 1972 dan pernah berkhidmat dalam pelbagai kapasiti termasuk Ketua Setiausaha di Kementerian Luar Negeri sehingga tahun 2009.

Beliau pernah mengetuai delegasi pegawai kanan Malaysia dalam rundingan pelbagai persidangan dua hala, serantau dan antarabangsa selain terlibat dalam penganjuran sidang kemuncak seperti Sidang Kemuncak Pergerakan Negara-Negara Berkecuali (NAM), Sidang Kemuncak Pertubuhan Kerjasama Islam (OIC) dan Sidang Kemuncak ASEAN. – K! ONLINE


14 lagi sekolah tutup di Negeri Sembilan
Oleh NOR AINNA HAMZAH

1 Mei 2021, 8:44 pm
SEREMBAN – Sebanyak 14 sekolah lagi di Negeri Sembilan diarah tutup selama dua hari bermula Isnin ini selepas terdapat pengesanan kes positif Covid-19 dalam kalangan warga sekolah berkenaan.
Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri, Datuk Dr. Mohamad Rafie Ab. Malek berkata, sekolah tersebut melibatkan sekolah rendah serta menengah di daerah Seremban dan Rembau.
Menurutnya, sekolah rendah yang terlibat ialah Sekolah Kebangsaan (SK) King George V, SK Labu, Sekolah Jenis Kebangsaan Cina (SJKC) Forest Heights, SJKC Chung Hua (Seremban), SJKC Bandar Springhill, Sekolah Jenis Kebangsaan Tamil Lorong Java, SJKT Nilai dan SK Kampung Batu.
“Manakala, sekolah menengah pula ialah Sekolah Menengah Jenis Kebangsaan (SMJK) Chan Wa, Sekolah Menengah Kebangsaan (SMK) Bukit Kepayang, SMK King George V, SMK Kompleks KLIA dan SMK Bukit Mewah.
“Sekolah berkenaan ditutup bagi membolehkan Pejabat Kesihatan Daerah (PKD) membuat penilaian risiko, pengesanan kontak rapat dan proses disinfeksi,” katanya dalam satu kenyataan di sini hari ini.
Rafie berkata, penutupan sekolah boleh dilanjutkan melebihi tempoh dua hari berdasarkan saranan, nasihat dan penilaian risiko oleh PKD.

Penambahan 14 buah sekolah tersebut menjadikan sebanyak 49 buah sekolah telah diarahkan tutup di seluruh negeri ini sejak 22 April lalu.
Semalam, empat buah sekolah diarahkan tutup iaitu sekolah berasrama penuh, Kolej Tunku Kurshiah SK Sirusa, Port Dickson, Sekolah Menengah Agama (SMA) Rembau dan SK Sega, Rantau. – K! ONLINE


RM2.4 juta akan dibelanjakan MPSepang
Oleh NUR SHARIEZA ISMAIL

1 Mei 2021, 9:36 pm
CYBERJAYA – Sebanyak RM2.4 juta peruntukan akan dibelanjakan Majlis Perbandaran Sepang (MPSepang) untuk projek berskala kecil dan baik pulih infrastruktur di kawasan pentadbiran itu.
Ia melibatkan projek bagi baik pulih semula Medan Selera Bagan Lalang dengan melibatkan kos RM400,000, Pasar Dengkil (RM200,000), Pasar Salak (RM500,000) dan penurapan parkir Jeti Sirip Biru Bagan Lalang melibatkan kos RM100,000.
Selain itu, turut akan dilaksanakan ialah kerja-kerja baik pulih dua buah lif di Apartment Jati Taman Mas yang melibatkan kos RM1.2 juta.
Yang Dipertua MPSepang, Datuk Abd. Hamid Hussain berkata, kesemua projek terbabit perlu disiapkan dalam tempoh sekurang-kurangnya lima bulan.
“Sekarang MPSepang sedang dalam proses menyiapkan dokumen untuk perolehan sebut harga sebelum diiklankan bermula 10 Mei ini.
“Kita berharap akan dapat kontraktor yang bagus supaya dapat mencapai tempoh pelaksanaan sepertimana yang dikehendaki,” katanya dalam sidang akhbar selepas majlis berbuka puasa bersama media di sini hari ini.

Mengulas lanjut, Abd. Hamid berkata, sebagai permulaan, pihaknya terlebih dahulu
akan membangunkan unit Medan Selera Bagan Lalang yang terbakar dalam kejadian 15 Mac lalu menerusi peruntukan tersebut.
“Perancangan selebihnya ialah membangunkan premis lima tingkat dilengkapi motel mampu milik di kawasan lapang berdekatan kawasan terbabit,” katanya. – K! ONLINE


Satu maut, tiga cedera tangki minyak terbakar
Oleh NORHAYATI YAHAYA

1 Mei 2021, 9:26 pm
KUALA LANGAT – Seorang lelaki maut manakala tiga lagi cedera apabila dua tangki minyak mentah sebuah kilang terbakar di kawasan industri Teluk Panglima Garang, di sini petang tadi.
Dalam kejadian kira-kira pukul 5 petang itu, tiga mangsa termasuk yang maut berasal dari Sabah manakala seorang lagi warga Indonesia. Kesemua mangsa dianggarkan berusia 30-an.
Ketua Polis Daerah Kuala Langat, Superintendan Azizan Tukiman berkata, siasatan awal mendapati kejadian berpunca daripada kerja-kerja kimpalan oleh kontraktor yang membaiki sebuah tangki minyak yang rosak.
Katanya, tangki berkenaan adalah tangki minyak yang digunakan sebagai peralatan utama untuk pengeluaran produk berasaskan minyak kelapa sawit seperti sabun dan pelbagai produk lain.
“Ketika kejadian, kilang itu tidak beroperasi berikutan tangki berkenaan sedang dibaiki.
“Seorang tukang kimpal telah mengalami kecederaan parah dan meninggal dunia di lokasi kejadian. Manakala tiga rakan sekerjanya yang berada berhampiran cedera,” katanya ketika dihubungi hari ini.

Tambah beliau, kesemua mereka dibawa ke Hospital Banting untuk tindakan lanjut.
Sementara itu, Pengarah Jabatan Bomba dan Penyelamat Selangor, Norazam Khamis berkata, seramai 25 pegawai dan anggota dari Balai Bomba dan Penyelamat Telok Panglima, Banting dan Andalas dikejarkan ke lokasi kejadian sebaik menerima panggilan kecemasan pukul 5.36 petang.
“Bomba yang tiba sembilan minit kemudian mendapati kesemua mangsa telah dikeluarkan oleh rakan mereka.
“Petugas kesihatan yang tiba mengesahkan salah seorang mangsa maut di lokasi kejadian,” katanya.
Mengulas lanjut, Norazam memberitahu, api berjaya dipadamkan kira-kira 15 minit kemudian dan operasi tamat sepenuhnya pada pukul 6.45 petang. – K!ONLINE


Raees Zander nama anak sulung Tasha Shilla
Oleh MOHAMMAD SHAHEMY AZMI

1 Mei 2021, 9:13 pm
PETALING JAYA – Selepas tujuh hari bergelar ibu, pelakon Tasha Shilla akhirnya mendedahkan wajah dan nama putera sulungnya iaitu Raees Zander Muhammad Atiq.
Menerusi satu hantaran yang dimuat naik dalam Instagramnya hari ini, Tasha atau nama sebenarnya Natasha Sheila Abdul Razak, 34, memaklumkan perkara tersebut untuk pengetahuan peminatnya.
“Syukur alhamdulillah, sempena hari ketujuh kelahiran anak saya dan suami, @atiqidris, kami ingin perkenalkan Raees Zander Muhammad Atiq.
“Saya memohon dengan keberkatan, agar kalian semua tolong mendoakan untuk dia semoga menjadi anak yang soleh, penyejuk mata hati ibu dan ayahnya. Berikan ilmu yang bermanfaat, kuatkan iman dan aqidahnya serta dilimpahi rezeki yang luas dan halal,” ujarnya.
Kongsi isteri kepada ahli perniagaan Muhammad Atiq Idris itu lagi, dia berasa sangat gembira mengumumkan kehadiran putera sulungnya, Raees Zander yang menjadi sebahagian dalam hidupnya.
Terdahulu, pelakon yang pernah membintangi drama Kamar Kamariah itu selamat melahirkan cahaya mata pertama pada 25 April lalu bersamaan dengan Ramadan yang ke-12.

Tasha mendirikan rumah tangga dengan Muhammad Atiq pada 23 Februari tahun lalu. – K! ONLINE


Lelaki miliki senapang tembak burung dicekup
Oleh SHAMSUL KAMAL AMARUDIN

1 Mei 2021, 9:18 pm
LUMUT – Polis menahan seorang lelaki dan merampas sepucuk senapang buatan sendiri dan dadah jenis syabu dalam serbuan di sebuah rumah di Pantai Remis, dekat sini awal pagi tadi.
Dalam serbuan kira-kira pukul 1.30 pagi itu, polis menemui senapang angin itu dan satu penyedut minuman berisi bahan seberat 0.2 gram dipercayai dadah jenis syabu.
Ketua Polis Daerah Manjung, Asisten Komisioner Nor Omar Sappi, serbuan itu dilakukan hasil maklumat orang ramai.
“Suspek berusia 27 tahun mengaku menggunakan senapang tersebut untuk menembak burung dan menafikan terlibat dalam apa-apa kegiatan jenayah menggunakan senjata itu,” katanya ketika dihubungi Kosmo! hari ini.
Menurut Nor Omar, suspek direman selama tiga hari sehingga Isnin ini manakala barang rampasan dibawa ke Balai Polis Pantai Remis untuk tindakan selanjutnya.
Jelasnya, kes disiasat di bawah Seksyen 36(1) Akta Senjata 1960 dan Seksyen 12(2) Akta Dadah Berbahaya 1952. – K! ONLINE


Dikecam gelap mata, Fauziah Nawi terkilan
Oleh HANISAH SELAMAT

1 Mei 2021, 8:55 pm
PETALING JAYA – Seniwati Fauziah Nawi menyifatkan kekecohan berhubung isu bayaran drama pendek terbitan pelakon Tya Ariffin seumpama ‘wake up call’ atau titik kesedaran untuk lebih berhati-hati sebelum bersetuju menerima sebarang tawaran pada masa akan datang.
Bintang senior yang juga aktivis teater berkata itu, langkah sebegitu harus diambil agar mana-mana syarikat penerbitan lebih telus memperincikan hitam putih sesebuah projek bagi mengelakkan timbulnya salah faham.
“Sejak dahulu saya tidak berkira dengan orang muda yang baru belajar buat produksi, terutama membabitkan projek universiti. Wakil produksi teater, drama mahu pun filem yang pernah saya kerja pun tahu saya bukan jenis yang berkira.
“Cuma kemunculan dalam projek pelajar dengan drama apatah lagi pembabitan untuk produk komersial tentulah ada kadar bayaran berbeza. Takkan untuk iklan harganya sama.
“Kalau tanya pelakon lain pun mereka akan beri kadar berbeza. Pihak yang mengajukan tawaran kena maklumkan perkara sebenar, bukan berkias-kias menerusi telefon selain cakap kepada pengurus saya mereka orang baharu.
“Jadi selepas ini, mungkin saya perlu minta kontrak sebab apabila saya mempersoalkan kadar bayaran, orang luar nampak saya gelap mata sedangkan hakikatnya pihak berkenaan sedari awal tak maklumkan projek berkenaan untuk komersial,” kata pelakon berusia 67 itu kepada K! Online.

Bukan mahu memanjangkan isu, anak seni serba boleh itu sekadar terkilan apabila masih ada individu mengecamnya tanpa memahami keadaan sebenar.
Tegas pelakon yang selesa disapa ibu itu, insiden berkenaan juga diharap menjadi ikhtibar kepada semua pihak supaya lebih jujur dalam berurusan tambahan pula dunia seni tempatan tidak sebesar mana.
“Sebenarnya saya sedih apabila dimaki macam-macam semata-mata saya cakap tak kenal Tya menerusi salah satu paparan dalam video yang ditularkan kelmarin.
“Memang saya tak tahu Tya siapa. Bukan saya nak tarik diri kerana tak kenal dia pun, saya ada alasan lain. Tetapi bahagian itu ditunjuk dalam video terawal yang ditularkan hingga timbul fitnah.
“Saya kena reda saya. Saya tak berdendam namun akan sentiasa beringat. Saya dan Tya pun sudah bermaafan di lokasi penggambaran tempoh hari. Dia budak baik.
“Saya berlakon ikhlas nak sara cucu yang kehilangan bapa. Biarlah orang kata macam-macam. Dalam situasi begini saya ingat pesan arwah ayah supaya bersabar,” katanya yang sudah lima dekad bergelar anak seni.
Drama pendek berdurasi lima minit itu adalah terbitan syarikat Mutyarabeauty yang juga milik pelakon asal Indonesia, Tya Ariffin mengisahkan keakraban hubunhgan antara seorang ibu, lakonan Fauziah dan anaknya (Tya).
Terdahulu, sebuaj video belakang tabir sebelum penggambaran drama pendek berkenaan memaparkan perbincangan hangat Fauziah dan Tya tular dalam media sosial.
Tya yang juga menantu Datuk Seri Siti Nurhaliza  sudah pun meminta maaf menerusi Instagram selain memaklumkan salah faham berpunca daripada bayaran yang sudah dipersetujui sejak awal, namun tiba-tiba dipersoalkan pelakon senior terbabit.
ends


13 pesakit Covid-19 maut kebakaran hospital di India
Oleh KOSMO!

1 Mei 2021, 11:51 pm
NEW DELHI – Sekurang-kurangnya 16 pesakit Covid-19 dan dua jururawat  meninggal dunia dalam kebakaran hospital di India hari ini, kata beberapa pegawai.
Terdapat kira-kira 50 pesakit lain di hospital empat tingkat di Bharuch dalam negeri Gujarat, barat India itu apabila kebakaran berlaku pada pukul 1 pagi (waktu tempatan). Api berjaya dipadamkan kemudian.
“Angka kematian adalah 18 orang termasuk 16 pesakit dan dua jururawat.
“Siasatan awal mendapati kebakaran berpunca daripada litar pintas di unit rawatan rapi hospital terbabit,” kata pegawai  polis tempatan, Rajendrasinh Chudasama kepada agensi berita AFP.
Pada 23 April lalu, kebakaran sebuah hospital di pinggir kota raya Mumbai membunuh seramai 13 pesakit  Covid-19.
Kebakaran itu berlaku selepas 22 orang terbunuh dalam satu kebakaran lain di sebuah klinik, juga di negeri Maharashtra.

Mumbai terletak di negeri Maharashtra. – AFP


31 pemandu mabuk ditahan sejak awal 2021
Oleh DIYANATUL ATIQAH ZAKARYA

1 Mei 2021, 11:37 pm
MELAKA – Polis negeri ini berjaya menahan seramai 31 individu yang memandu di bawah pengaruh alkohol dalam Op Mabuk di sekitar daerah ini sejak Januari sehingga bulan lalu.
Ketua Polis Daerah Melaka Tengah, Asisten Komisioner Afzanizar Ahmad berkata, kesemua pemandu yang ditahan berusia antara 20 dan 50 tahun.
Katanya, terbaharu dua lelaki turut ditahan dalam operasi yang dilakukan kira-kira pukul 10 malam tadi oleh sepasukan anggota daripada Bahagian Siasatan Jenayah dan Penguatkuasaan Trafik Ibu Pejabat Polis Daerah Melaka Tengah.
“Dalam operasi tersebut, seorang anggota polis trafik telah mengekori sebuah kereta jenis Toyota Camry yang dipandu dalam keadaan mencurigakan dari arah Limbongan menuju ke Klebang.
“Pemandu lelaki berusia 46 tahun itu kemudian ditahan dan ujian alkohol mendapati dia memandu dalam keadaan mabuk iaitu di bawah pengaruh alkohol melebihi had ditetapkan,”katanya ketika dihubungi di sini hari ini.
Jelasnya, seorang lagi lelaki yang bekerja sebagai ejen insurans ditahan kira-kira pukul 1.35 pagi hari ini atas kesalahan sama.

“Tangkapan kedua-dua lelaki tersebut menjadikan jumlah keseluruhan pemandu mabuk yang berjaya ditahan adalah seramai 31 orang sejak Januari sehingga awal pagi tadi.
“Kesemua mereka ditahan dan dikenakan tindakan mengikut Seksyen 45A (1) Akta Pengangkutan Jalan 1987 yang memperuntukkan hukuman denda tidak kurang RM10,000 dan maksimum RM30,000 serta penjara tidak melebihi dua tahun,” katanya. – K! ONLINE


Polis Negeri Sembilan harap masyarakat tidak kecil hati
Oleh AFIFI HAFIZ MOHD NOR

1 Mei 2021, 9:02 pm
SEREMBAN – Polis mengakui perlu bertegas berhubung tindakan penguatkuasaan di Negeri Sembilan bagi membendung penularan Covid-19 sepanjang musim perayaan Aidilfitri  dan meminta masyarakat agar tidak berkecil hati.
Menurut Ketua Jabatan Pencegahan Jenayah dan Keselamatan Komuniti Negeri Sembilan, Asisten Komisioner, Mohd Ariff Md Hanuddin, pelbagai pendekatan digunakan antaranya pemeriksaan kenderaan di rumah-rumah hanyalah untuk memastikan masyarakat mematuhi prosedur operasi standard (SOP).
Katanya, beliau menyedari budaya ziarah semasa musim perayaan namun masyarakat perlu mengehadkan kehadiran tetamu pada satu-satu masa.
“Ini kerana Negeri Sembilan mempunyai banyak jalan keluar dan masuk yang menghubungkan negeri Melaka dan Selangor.
“Tujuan kita ialah mahu mengelakkan penularan Covid-19 dan saya tidak rasa semua orang sediakan kod QR  di rumah jadi, jika ada kes bagaimana kita mahu kesan puncanya?,” katanya.
Beliau berkata demikian ketika ditemui pada Program Masyarakat Pengguna Jalan Raya dan Petugas Barisan Hadapan Kontinjen Negeri Sembilan di Plaza Tol Ainsdale di sini hari ini.

Tambahnya, pemeriksaan lebih teliti akan dilakukan di sekatan jalan raya (SJR) bagi mengelakkan aktiviti rentas negeri terutamanya pada setiap Jumaat, Sabtu dan Ahad menjelang perayaan Aidilfitri.
“Pergerakan orang ramai lebih kerap berlaku pada hari berkenaan antaranya sebab untuk pergi membeli belah.
“Hanya mereka yang mempunyai surat kebenaran saja bagi urusan pekerjaan, perdagangan, kebajikan, kematian dan temu janji doktor saja dibenarkan,” tambahnya. – K! ONLINE


Benarkan peniaga bazar Ramadan berniaga hingga Isnin
Oleh MOHD. RAFIE AZIMI

1 Mei 2021, 9:10 pm
ALOR SETAR – Pihak Berkuasa Tempatan (PBT) di negeri ini diminta untuk memberi peluang kepada peniaga bazar Ramadan di lima daerah yang dikenakan Perintah Kawalan Pergerakan (PKP)untuk meneruskan perniagaan mereka hingga Isnin ini.
Menteri Besar, Muhammad Sanusi Md. Nor berkata, langkah itu bagi membolehkan peniaga untuk setidak-tidaknya menghabiskan bahan mentah yang sudah dibeli sebelum bazar ditutup.
“Kita minta rakyat patuh dengan kehendak Majlis Keselamatan Negara (MKN) dalam hal ini (menutup bazar ramadan dan Aidilfitri), cumanya pelaksanaan penuh itu tidak akan dikuatkuasakan secara drastik.
“MKN membuat dasar tetapi yang melaksanakannya PBT, jadi PBT boleh guna sedikit budi bicara untuk hari ini, esok dan lusa untuk peniaga menghabiskan barang yang memang sudah ada dalam simpanan mereka,” katanya ketika dihubungi di sini hari ini.
Menteri Kanan (Keselamatan), Datuk Seri Ismail Sabri Yaakob pada semalam mengumumkan pelaksanaan PKP di lima daerah di negeri ini bermula hari ini hingga 14 Mei depan.
Lima daerah tersebut adalah Kota Setar, Kuala Muda, Bandar Baharu, Baling dan Kulim di mana terdapat 709 kes aktif direkodkan di lima daerah tersebut dalam tempoh 14 hari lalu.

Sementara itu, Pengerusi Pertubuhan Ikatan Usahawan Kecil dan Sederhana Malaysia (Ikhlas) Kedah, Sarjakhan Abu Bakar berkata, pihaknya menerima banyak aduan daripada peniaga berhubung arahan penutupan bazar Ramadan dan Aidilfitri tersebut.
“Dalam menyediakan barangan untuk berniaga bagi tempoh sebulan, sudah tentu mereka ini mengeluarkan modal yang besar.
“Sudah tentu mereka meletakkan harapan besar untuk meraih keuntungan di bulan mulia ini,” tambahnya. – K! ONLINE


PKPD di UMS tamat esok
Oleh ZULKIFLI MANZOR

1 Mei 2021, 6:37 pm
PETALING JAYA – Perintah Kawalan Pergerakan Diperketatkan (PKPD) di seluruh kampus Universiti Malaysia Sabah (UMS) Kota Kinabalu, Sabah ditamatkan esok seperti dijadualkan.
Menteri Kanan (Pertahanan), Datuk Seri Ismail Sabri Yaakob berkata, Kementerian Kesihatan Malaysia (KKM) melaporkan terdapat penurunan kes, kluster terkawal dan tiada lagi sampel saringan sedang menunggu keputusan di situ.
“Setelah membuat penilaian risiko, kerajaan bersetuju menamatkan PKPD di seluruh Kampus UMS, Kota Kinabalu pada 2 Mei 2021.
“PKPD di SMKA (Sekolah Menengah Kebangsaan Agama) Kota Kinabalu juga ditamatkan mengikut jadual iaitu pada 1 Mei 2021 (hari ini),” katanya dalam satu kenyataan media hari ini.
Ismail Sabri berkata, Kampung Bergosong di Tawau, Sabah bagaimanapun dikenakan PKPD bermula 2 sehingga 15 Mei 2021 berikutan peningkatan mendadak kes Covid-19 di situ.
Menurut beliau, pelaksanaan PKPD itu untuk memudahkan KKM melaksanakan saringan secara bersasar ke atas semua yang terlibat dan mengekang penularan jangkitan ke komuniti luar.

“PKPD Maahad Tahfiz Sains Tanah Merah, Kelantan yang sepatutnya tamat esok dilanjutkan dari 3 sehingga 16 Mei 2021,” katanya. – K! ONLINE


Peningkatan kes Covid-19 membimbangkan
Oleh SITI A'ISYAH SUKAIMI

1 Mei 2021, 8:21 pm
PUTRAJAYA – Kementerian Kesihatan merekodkan peningkatan trend kes Covid-19 di negara ini bermula Minggu Epid 12/2021 sehingga Minggu Epid 17/2021 dengan kumulatif sebanyak 79,881 kes sepanjang tempoh tersebut.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, Selangor melaporkan jumlah kes tertinggi sebanyak 22,099 kes diikuti Kuala Lumpur (7,019 kes) dan Putrajaya (264 kes).
“Bermula 1 Januari sehingga hari ini, kadar insiden kes Covid-19 di Malaysia bagi setiap 100,000 penduduk adalah sebanyak 872,” katanya dalam satu kenyataan di sini hari ini.
Beliau berkata, tiga negeri mencatatkan kadar insiden kes tertinggi adalah Kuala Lumpur (1,583) diikuti Selangor (1,486) dan Putrajaya (1,140).
“Nilai Rt di Malaysia juga menunjukkan peningkatan dengan terkini 1.14 manakala, nilai Rt Selangor (1.2), Kuala Lumpur (1.16) dan Putrajaya (1.0),” katanya.
Sementara itu, beliau berkata, beberapa langkah sedang dilaksanakan oleh UCC Wilayah Tengah bagi mengatasi kesesakan katil kritikal di Lembah Klang antaranya pengurusan katil kritikal di hospital Covid-19 di Lembah Klang dilakukan secara bersepadu di bawah seliaan UCC.

“Selain itu, Hospital Sungai Buloh sebagai hospital Covid-19 akan meningkatkan kapasiti katil kritikal Unit Rawatan Rapi (ICU) secara berfasa bagi memenuhi keperluan yang meningkat.
“Langkah lain ialah pembedahan dan prosedur elektif di hospital di sekitar Lembah Klang boleh dikurangkan atau ditangguhkan bagi membolehkan lebih banyak katil hospital dikhususkan untuk rawatan Covid-19,” katanya.
Tambahnya, wad-wad biasa yang bersesuaian akan ditukar fungsi kepada katil-katil kritikal bagi memenuhi keperluan yang meningkat.
“KKM akan terus bekerjasama dengan hospital swasta, swasta, pengajar atau universiti di sekitar Lembah Klang bagi meningkatkan kapasiti katil-katil kritikal,” ujarnya -K! ONLINE


Bintang Kurnia bukan untuk mendabik dada dan disanjung
Oleh KOSMO!

1 Mei 2021, 6:00 pm
PETALING JAYA – Bekas personaliti TV yang juga digelar Ikon dunia penyiaran tanah air, Puan Sri Normala Samsudin mengingatkan individu yang dikurniakan pangkat dan Bintang Kurnia supaya menggalas tanggungjawab dengan telus.
Menerusi satu hantaran yang dimuat naik dalam Instagramnya, bekas pengacara Nona itu memberitahu, pangkat dan kebesaran yang dikurniakan kepada seseorang itu bukanlah ‘tiket’ untuk mereka mendabik dada dan berbangga.
“Bintang Kurnia itu bukan untuk kita mendabik dada, bukan dikejar dan disanjung jua. Itu adalah tanda suatu hari nanti jika salah percaturan dalam menerajui tadbir negara, maka jawablah di akhirat kelak,” ujarnya.
Ujar isteri kepada bekas Menteri Sumber Asli dan Alam Sekitar, Datuk Seri Azmi Khalid itu lagi, dia turut mengingatkan pemimpin supaya menggalas bintang (pangkat) yang diberikan dengan benar-benar telus agar tidak ada rakyat teraniaya dan melarat.
“Jika ada rakyat jelata yang teraniaya dan melarat, maka jawablah. Adakah kerja menggalas bintang ini benar-benar telus?
“Kita tanya diri kita yang lemah. Lemah dalam segala arah, melawan nafsu haloba. Ya Allah, tolonglah kami dalam mentadbir nafsu sendiri,” kata Normala.

Dalam hantaran berbeza, Normala turut mengucapkan tahniah dengan berkongsi beberapa keping foto sewaktu dia bersama suami menghadiri Istiadat Angkat Sumpah Jawatan Tuan Yang Terutama Yang Di Pertua Negeri Pulau Pinang ke-8 hari ini.
Istiadat Angkat Sumpah itu menyaksikan Tan Sri Ahmad Fuzi Abdul Razak dilantik sebagai Tuan Yang Terutama Yang Dipertua Negeri Pulau Pinang kelapan menggantikan Tun Datuk Seri Utama Dr. Abdul Rahman Abbas. -K! ONLINE


Dugaan Ramadan, anak Didie Alias kena Covid-19
Oleh NUR EMIRA SAIZALI

1 Mei 2021, 8:10 pm
KUALA LUMPUR – Pelakon dan pengacara Didie Alias memberitahu anak keempatnya kini disahkan positif Covid-19 sejak dua hari lalu.
Menurut Didie atau nama sebenarnya Fadzilah [email protected] , 49, anak keempatnya, Nur Dayini Ahza, 23, kini berada di pusat kuarantin Pusat Kuarantin dan Rawatan Covid-19 (PKRC) di Taman Ekspo Pertanian Malaysia Serdang (Maeps), Serdang sejak semalam.
Ujar pelakon drama Takdir Yang Tertulis itu, Nur Dayini disahkan positif Covid-19 selepas menjaga bapanya, Ridzuan Hashim yang turut dijangkiti virus berkenaan pada minggu lalu.
“Nur Dayini memang menjaga bapanya yang sakit selepas diserang sesak nafas kerana masalah jantung baru-baru ini namun selepas itu dia okey saja. Tidak lama kemudian, Ridzuan tiba-tiba disahkan positif Covid-19 selepas membuat ujian calitan.
“Kemudian, selang dua hari, Nur Dayini beritahu saya dia sudah mula demam dan tekak kering. Selepas ujian calitan, dia pula positif Covid-19,” katanya pada majlis berbuka puasa di Bazar Aidilfitri Raya Che Salmah di Pusat Dagangan Dunia (WTC) hari ini.
Berkongsi lanjut mengenai keadaan kesihatan anaknya, Didie memberitahu anaknya kini sudah beransur pulih meskipun baru dua hari berada di pusat kuarantin.

“Alhamdulillah, keadaan dia bertambah baik. Selain itu, keadaan bapa dia pun semakin baik cuma masih jalani kuarantin di rumah.
“Ujian Ramadan kali ini terlalu besar terutama ketika acara bazar saya sedang berlangsung,” ujarnya lagi.
Untuk rekod, Didie pernah mendirikan rumah tangga dengan Ridzuan pada tahun 1991 sebelum disahkan bercerai pada tahun 2000.
Hasil perkahwinan tersebut, mereka dikurniakan lima orang cahaya mata iaitu Nurdhaniyah, Muhammad Dhanial, Nur Dinie, Nur Dayini, dan Nur Diyana.
Didie kini sudah pun mendirikan rumah tangga buat kali kedua bersama Norisham Ismail pada Mei 2009. – K! ONLINE


Murid di asrama, KTE, KV dibenar pulang beraya
Oleh NOR IDAYU BOSRO

1 Mei 2021, 8:27 pm
PUTRAJAYA – Murid-murid di asrama sekolah, Kolej Tingkatan Enam (KTE) dan Kolej Vokasional (KV) dibenarkan pulang sempena cuti Hari Raya Aidilfitri.
Kebenaran itu secara berperingkat mulai 6 Mei depan bagi Kumpulan A (Johor, Kedah, Kelantan dan Terengganu) dan 7 Mei bagi sekolah Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya.
Kementerian Pendidikan (KPM) berkata, murid dibenarkan pulang melalui beberapa kaedah iaitu menaiki bas yang disediakan oleh pihak sekolah atau dijemput oleh ibu bapa dan penjaga.
Katanya, mereka juga boleh menggunakan pengangkutan udara atau air untuk ke Sabah, Sarawak dan Labuan selain menggunakan kenderaan sendiri bagi pelajar tingkatan enam dan pelajar KV sahaja.
“Pihak sekolah, KTE, KV akan memaklumkan jadual pergerakan pulang murid kepada ibu bapa dan penjaga.
“Pihak terbabit akan mengeluarkan surat pengesahan bagi tujuan pergerakan merentas negeri atau zon jika ibu bapa atau penjaga menjemput anak atau anak jagaan masing-masing.

“Kebenaran ini adalah untuk dua orang ibu bapa atau penjaga sahaja dalam setiap kenderaan,” katanya dalam kenyataan hari ini.
Sementara itu, KPM berkata, murid yang sedang dalam tempoh kuarantin perlu kekal berada  di asrama sehingga tamat tempoh kuarantin manakala murid yang asramanya berada di kawasan Perintah Kawalan Pergerakan Diperketatkan (PKPD) perlu kekal berada di asrama hingga tamat tempoh PKPD. -K! ONLINE


Bomba urus jenazah lelaki obesiti positif Covid-19
Oleh YATIMIN ABDULLAH

1 Mei 2021, 6:58 pm
TUMPAT – Seramai 20 anggota bomba membantu urusan pengebumian jenazah seorang lelaki obesiti seberat 260 kilogram yang meninggal dunia akibat jangkitan Covid-19 di sini hari ini.
Ketua Balai Bomba dan Penyelamat Pengkalan Kubor, Penolong Penguasa Bomba Raja Arisan Raja Ismail berkata, 12 daripada anggota yang terlibat terdiri daripada Pasukan Khas Bahan Kimia Berbahaya (Hazmat), Kota Bharu.
Katanya, jenazah lelaki berusia 29 tahun itu selamat dikebumikan pada pukul 2.30 pagi tadi di Tanah Perkuburan Islam Kampung Padang Mandol di sini.
“Lelaki itu mengembuskan nafas terakhirnya di Hospital Raja Perempuan Zainab II, Kota Bharu.
“Ketika tiba di tanah perkuburan pada pukul 1.30 pagi, anggota bomba menggunakan tali untuk menurunkan jenazah lelaki berkenaan. Setiap anggota yang bertugas diwajibkan memakai pakaian perlindungan diri,” katanya ketika dihubungi Kosmo! hari ini.
Anggota bomba sedang mengusung jenazah lelaki obesiti yang dijangkiti Covid-19 ke Tanah Perkuburan Islam Kampung Padang Mandol di sini hari ini.
Menurut Raja Arisan, pihaknya mengambil masa selama 30 minit untuk mengebumikan jenazah itu.

Tambahnya, selain lelaki itu, pasukan bomba daerah berkenaan sudah menguruskan seramai enam jenazah lain yang positif Covid-19 sejak Januari lalu. – K! ONLINE


Hukuman setimpal kepada pengasuh bunuh bayi
Oleh SUBKHI SUDARJI

1 Mei 2021, 5:49 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) meminta hukuman tegas dan setimpal diberikan kepada pesalah yang terlibat dengan penderaan terhadap bayi sembilan bulan yang dipercayai mati dibunuh pengasuh dalam kejadian di Kelana Jaya, Khamis lalu.
Menterinya, Datuk Seri Rina Mohd. Harun berkata, pihaknya mengambil maklum kejadian itu dan berasa amat sedih serta hiba atas tindakan tidak berperikemanusiaan yang dilakukan terhadap mangsa.
“Kementerian memohon agar kes ini disiasat dengan teliti dan hukuman tegas serta setimpal diberikan kepada pesalah yang terlibat dengan penderaan serta salah laku kepada kanak-kanak.
“Kebajikan dan kesejahteraan kanak-kanak adalah keutamaan buat kita semua,” katanya menerusi kenyataan akhbar hari ini.
Rina berkata, dalam hal ini, ibu bapa perlulah membuat penilaian yang menyeluruh sebelum memilih pengasuh yang bersesuaian untuk menjaga anak-anak mereka menerusi Jabatan Kebajikan Masyarakat (JKM).
Katanya lagi, masyarakat juga perlu menjadi mata dan telinga kepada pihak kerajaan, memupuk sikap ambil peduli dan melaporkan sebarang kecurigaan yang berlaku di kawasan kediaman masing-masing kepada pihak berkuasa.

“Sekali lagi saya mengingatkan kepada semua  bahawa keselamatan dan kesejahteraan  anak-anak perlulah menjadi keutamaan agar tragedi yang sama tidak berulang” katanya.
Dalam kejadian Khamis lalu, seorang bayi berusia sembilan bulan mati dipercayai didera seorang pengasuh dalam kejadian di Kelana Jaya.Hukuman setimpal kepada pengasuh bunuh bayi
Ketua Polis Daerah Petaling Jaya, Asisten Komisioner Fakhrudin Abdul Hamid berkata, pihaknya menerima laporan berkaitan kejadian pada 27 April lalu kira-kira pukul 7 malam.
Susulan itu polis menahan sepasang suami isteri ditahan berkaitan kes berkenaan. – K! ONLINE


Lelaki maut kereta dihempap pokok
Oleh NORLIDA AKMAR IDROS

1 Mei 2021, 6:46 pm
JITRA – Seorang lelaki berusia 51 tahun maut selepas kereta dinaikinya dihempap sebatang pokok yang tumbang di Jalan Sungai Korok di sini hari ini.
Tiga lagi mangsa iaitu kanak-kanak perempuan berusia enam tahun serta wanita berusia 42 dan 43 tahun tidak mengalami kecederaan.
Wanita berusia 43 tahun terbabit bagaimanapun dilaporkan dalam keadaan trauma.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Mohamadul Ehsan Mohd Zain berkata, pihaknya menerima laporan berhubung kejadian pada pukul 4.26 petang ini.
“Sebaik tiba di lokasi, terdapat sebatang pokok tumbang dan menghempap sebuah kereta Proton Iswara Aeroback.
“Terdapat seorang mangsa lelaki dewasa yang tersepit di dalam kereta,” katanya dalam satu kenyataan di sini hari ini.

Kata beliau, mangsa yang juga pemandu sempat memandu kereta ke tepi jalan sebelum disahkan meninggal dunia.
“Terdapat tiga lagi mangsa tidak tersepit dan dapat keluar dari kereta dengan bantuan orang awam,” ujarnya.
Menurutnya, anggota Balai Bomba dan Penyelamat Jitra bertindak memotong pokok berkenaan dengan menggunakan gergaji berantai dan berjaya mengeluarkan mangsa.
“Mayat mangsa diserahkan kepada pihak polis untuk dibawa ke hospital bagi tindakan selanjutnya,” tambahnya. – K! ONLINE


Kimma tolak pemimpin lompat parti
Oleh AFIFI HAFIZ MOHD NOR

1 Mei 2021, 6:11 pm
SEREMBAN – Presiden Kongres India Muslim Malaysia (Kimma), Datuk Seri Syed Ibrahim Kader mencadangkan Suruhanjaya Pencegahan Rasuah Malaysia (SPRM) mendapatkan maklumat daripada Ketua Polis Negara, Tan Sri Abdul Hamid Bador berkenaan dakwaan unsur rasuah berkaitan ahli politik lompat parti bagi mendapatkan habuan.
Menurut Syed Ibrahim, siasatan berkenaan cadangan itu perlu dilakukan dan beliau sendiri menolak perlakuan lompat parti dalam kalangan pemimpin politik.
“Bagi saya mereka ini (lompat parti) tak betul bila parti sudah perkenalkan mereka dan melabur untuk mereka bertanding di kawasan tertentu, mereka boleh lupa diri dan lari kepada parti lain.
“Saya tak alu-alukan dan terima orang macam ini. Bila Ketua Polis Negara cakap macam itu mungkin ia berlaku dan beliau sepatutnya beri maklumat lebih lengkap supaya senang siasatan dilakukan,” katanya.
Beliau berkata demikian pada sidang akhbar selepas hadir pada Majlis Jelajah Ihya Ramadan Ehsan 2021 di Masjid India Muslim Seremban di sini hari ini.
Tambahnya mengulas dakwaan Abdul Hamid wujud campur tangan politik dalam Polis Diraja Malaysia, beliau mempersoalkan tindakan Abdul Hamid yang hanya membuat pendedahan ketika mahu bersara.

“Kalau betul Ketua Polis Negara mempunyai maklumat berkenaan perkara itu sepatutnya didedahkan lebih awal agar siasatan segera dapat dilakukan,” tambahnya. – K! ONLINE


Penganjur perhimpunan di Jalan Parlimen akan dipanggil – PDRM
Oleh EDDY AQMAL MOHAMED HAMIDI

1 Mei 2021, 7:22 pm
KUALA LUMPUR – Polis akan memanggil pihak penganjur yang terlibat dalam perhimpunan ‘Buka Puasa Parlimen’ yang dikesan dibuat tanpa notis di Jalan Parlimen dekat sini semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, lebih kurang 90 individu telah menghadiri perhimpunan tersebut namun semakan dilakukan mendapati tiada sebarang permohonan untuk berhimpun telah diterima.
“Kira-kira pukul 6.40 petang, terdapat lebih kurang 90 individu telah berkumpul di Jalan Parlimen yang terdiri daripada pimpinan dan ahli Parti Malaysian United Democratic Alliance (MUDA) dan Pejuang.
“Semakan dilakukan mendapati bahawa Cawangan Lesen Ibu Pejabat Polis Daerah (IPD) Dang Wangi tidak menerima sebarang permohonan daripada mana-mana pihak untuk mengadakan perhimpunan tersebut,” katanya menerusi satu kenyataan di sini hari ini.
Menurut Mohamad Zainal, perhimpunan tersebut bagaimanapun berlangsung secara aman dan tiada sebarang tangkapan atau rampasan telah dilakukan.
“Perhimpunan bersurai kira-kira pukul 8.30 malam dan pihak polis akan memanggil kesemua individu yang dikenalpasti terlibat dalam perhimpunan ini untuk memberi keterangan dalam masa terdekat.

“Siasatan berhubung perkara ini dilakukan di bawah Seksyen 9(5) Akta Perhimpunan Awam 2012 (Perhimpunan Tanpa Notis),” ujar beliau. – K! ONLINE


Pendaki mati lemas tergelincir dalam kolam
Oleh OTHMAN YAHAYA

1 Mei 2021, 4:46 pm
GURUN  – Seorang operator kilang mati lemas selepas dikatakan tergelincir ke dalam kolam takungan air ketika melakukan aktiviti mendaki bukit bersama tiga rakannya di sebuah kuari batu di sini hari ini.
Kejadian kira-kira pukul 9.30 pagi itu berlaku ketika mangsa, Yap Eng Leong, 42, baru selesai melakukan pendakian pusingan pertama di kawasan itu bersama seorang rakan lelaki dan dua wanita.
Rakan mangsa yang enggan dikenali berkata, sebelum kejadian mereka berempat berehat di tepi kolam takungan itu sebelum bercadang meneruskan pendakian.
Katanya, mangsa kemudian dilihat meniti paip air yang merentasi kolam takungan sebelum tergelincir.
“Kawan saya itu tergelincir dan terjatuh ke dalam kolam sebelum dia cuba berenang ke arah kami tetapi tenggelam beberapa minit kemudian.
“Saya dan dua rakan lagi tidak terjun untuk menyelamatkannya kerana ketika itu kami melihat pusaran air kolam itu terlalu deras dan berbahaya,” katanya di sini hari ini.

Katanya, dia kemudian menghubungi pihak berkuasa bagi mendapatkan bantuan.
Sementara itu, Ketua Balai Bomba dan Penyelamat (BBP) Guar Chempedak, Muhammad Nor Iman Mustaffa yang ditemui berkata, pihaknya menerima panggilan kecemasan berhubung kejadian pada pukul 10.21 pagi ini.
“Seramai 11 anggota dari BBP Guar Chempedak disertai tujuh anggota Pasukan Penyelamat Di Air
Sungai Petani melakukan pencarian di kolam takungan sedalam kira-kira enam meter.
“Selepas sejam melakukan operasi, mangsa ditemui pada pukul 1.30 tengah hari di dasar kolam  dan disahkan telah meninggal dunia oleh pegawai perubatan yang turut bersama kami,” katanya.
Sementara itu, Ketua Polis Daerah Kuala Muda, Asisten Komisioner Adzli Abu Shah yang dihubungi mengesahkan kejadian dan berkata kes diklasifikasikan sebagai mati mengejut. – K! ONLINE


Pemandu gelojoh punca kemalangan meningkat
Oleh DIYANATUL ATIQAH ZAKARYA

1 Mei 2021, 5:32 pm
MELAKA – Jumlah kemalangan jalan raya di negeri ini semakin membimbangkan apabila naik mendadak mencecah 51 peratus dalam tempoh sebulan dengan melibatkan 15 kematian pada bulan lalu.
Perkara itu didedahkan Ketua Jabatan Siasatan Penguatkuasaan Trafik negeri, Superintendan Hasan Basri Yahya yang memberitahu pihaknya mengesan peningkatan ketara apabila merekodkan sejumlah 1,370 kes kemalangan jalan raya sepanjang Mac lalu.
Jelasnya, berbanding Februari, sebanyak 907 kes kemalangan jalan raya direkodkan dengan membabitkan hanya lima kes maut.
“Bagaimanapun pada Mac lalu, kes kemalangan jalan raya melonjak naik mencecah 1,370 kes dan meragut sehingga 15 nyawa.
“Lapan daripada 15 kes maut adalah membabitkan penunggang motosikal,”katanya ketika dihubungi di sini hari ini.
Mengulas lanjut, beliau memberitahu, antara punca utama kemalangan tersebut berlaku adalah sikap tidak sabar pemandu dan mengekori kenderaan terlalu rapat.

“Selain itu, sikap tidak peka semasa keluar dan masuk simpang serta memandu secara gopoh sehingga terbabas sendiri juga menyumbang kepada peningkatan kes kemalangan raya di negeri ini.
“Antara lokasi yang kerap berlaku kemalangan adalah di jalan negeri dan bandaran. Sebanyak 621 daripada 907 kes telah berlaku di kedua-dua kawasan tersebut pada Februari, manakala 1,012 kes direkodkan Mac lalu,” katanya.
Tambahnya, pihaknya juga bimbang dengan angka bagi kategori kemalangan kerosakan yang meningkat daripada 875 pada Februari kepada 1,326 pada Mac.
“Jadi, menjelang perayaan Aidilfitri ini, pihak kami menasihatkan agar pengguna jalan raya sentiasa mengutamakan keselamatan diri.
“Pandulah dengan cermat, sentiasa berhati-hati, bersabar dan pastikan kenderaan berada dalam keadaan baik sebelum bergerak ke destinasi dituju,” katanya. – K! ONLINE


Identiti mangsa rentung terjunam jejambat dikenalpasti
Oleh NORHAYATI YAHAYA

1 Mei 2021, 4:49 pm
KUALA LANGAT – Seorang perempuan warga Vietnam antara empat individu yang rentung dalam sebuah kereta terbakar selepas terjunam dari Kilometer 30.8 Lebuh Raya Lembah Klang Selatan (SKVE), awal pagi tadi.
Ketua Polis Daerah Kuala Langat, Superintendan Azizan Tukiman berkata, identiti mangsa masing-masing dikenali Tan Hiang Hock, 30, merupakan seorang peniaga yang memandu kereta jenis Mercedes yang terlibat dalam kejadian itu.
Katanya, selain itu adalah Tan Poh Hock, 22 tahun yang bekerja sebagai mekanik dan penumpang di bahagian depan.
“Dua lagi mangsa yang duduk di bahagian belakang adalah wanita dikenali Low Jin Wen, 18 serta seorang warga Vietnam, Phan Thi Bich, 24,.
“Hasil bedah siasat mendapati kesemua mangsa mati akibat pelbagai kecederaan akibat terbakar dan terhidu bau asap,” katanya ketika dihubungi hari ini.
Jelas Azizan, siasatan awal mendapati kemalangan berlaku kira-kira pukul 1.20 pagi dipercayai berlaku apabila mereka dalam perjalanan ke Banting dari Bandar Saujana Putra.

“Setiba di lokasi kejadian, kenderaan itu hilang kawalan dan terbabas melanggar pembahagi jalan di sebelah kiri lalu terjunam ke bawah jambatan serta terbakar.
“Siasatan lanjut masih dijalankan dan kes disiasat mengikut Seksyen 41 (1) Akta Pengangkutan Jalan 1987,” katanya.
Kosmo! Online terdahulu melaporkan empat individu rentung dalam kenderaan dinaiki yang terbakar selepas terjunam dari jejambat di lebuh raya berhampiran di Jalan Teratai Batu 10, Kampung Kebun Bharu di sini, awal pagi tadi. – K! ONLINE


Hishammuddin dijadual jumpa PM Singapura
Oleh SUBKHI SUDARJI

1 Mei 2021, 5:42 pm
PUTRAJAYA – Menteri Luar Negeri, Datuk Seri Hishammuddin Tun Hussein akan mengadakan kunjungan hormat ke atas Perdana Menteri Singapura, Lee Hsien Loong dalam lawatan rasminya ke Singapura selama dua hari bermula hari ini hingga esok.
Kementerian Luar dalam kenyataan akhbar memaklumkan lawatan itu adalah bagi memenuhi jemputan Menteri Luar Singapura, Dr. Vivian Balakrishnan.
Kata kenyataan itu, ia juga merupakan lawatan rasmi timbal balas susulan lawatan kerja rakan sejawatnya itu ke Malaysia pada 23 dan 24 Mac lalu.
“Hishammuddin dijadualkan bertemu Hsien Loong serta Menteri Kanan dan Menteri Penyelaras Keselamatan Negara, Teo Chee Hean semasa lawatan rasmi tersebut.
“Ini merupakan lawatan pertama Hishammuddin ke Singapura sebagai Menteri Luar Negeri,” kata kenyataan tersebut.
Hishammuddin dan Balakrishnan juga akan berbincang mengenai pelbagai isu yang melibatkan kepentingan bersama dalam konteks kerjasama dua hala termasuk inisiatif untuk meningkatkan jalinan kolaborasi bermanfaat yang memfokuskan kepada kerjasama pasca pandemik.

“Kedua-dua Menteri Luar Negeri itu akan turut bertukar-tukar pandangan mengenai isu-isu semasa serantau dan antarabangsa yang berkepentingan bersama.
“Lawatan ini dikendalikan berdasarkan tatacara-tatacara dan prosedur operasi standard (SOP) pencegahan Covid-19,” – K! ONLINE


Pertama kali datang bulan, guru ketawakan saya – Juliana Evans
Oleh MOHAMMAD SHAHEMY AZMI

1 Mei 2021, 4:14 pm
PETALING JAYA – Pelakon dan juga pengacara Che Puan Juliana Evans berdepan pengalaman memalukan apabila ditertawakan seorang guru ketika kali pertama datang bulan sewaktu di bangku sekolah menengah.
Menerusi ciapan dalam Twitternya, pemilik nama sebenar Juliana Sophie Johari Evans, 32,itu terpanggil mengulas tentang jenaka rogol yang berlarutan sehingga melibatkan isu pemeriksaan datang bulan, khususnya soal tingkah laku guru menangani soal berkenaan dalam pelajar perempuan.
“Sejak akhir-akhir ini di Twitter banyak orang memperkatakan tentang kes datang bulan oleh pelajar.
“Saya juga pernah diugut oleh seorang guru wanita di sekolah untuk memeriksa sama ada saya datang bulan atau tidak ketika waktu solat di antara waktu kelas semasa saya di sekolah. Tapi mereka (guru) tidak pernah melakukannya pun,” katanya.
Juliana turut membuka satu kisah yang berlaku kepadanya semasa kali pertama datang bulan ketika berusia 14 tahun (tingkatan dua).
“Ketika sedang belajar di dalam kelas, saya tersedar saya bocor (datang bulan). Kain saya dipenuhi darah.

“Kawan perempuan sekelas tolong saya berlindung dari belakang untuk membawa saya ke tandas. Mereka turut membantu saya basuh baju sekolah,” ujar bekas pengacara program Remaja itu.
Jelasnya lagi, kejadian tersebut membuatkan uniform sekolahnya basa teruk dan dia hanya mampu menangis kerana malu sebelum mengambil keputusan menelefon ibunya untuk dibawa pulang.
CIAPAN Juliana berhubung amalan pemeriksaan dan pengalaman buruk ketika kali pertama datang bulan sewaktu di sekolah menengah.
Bagaimanapun, pelakon filem Hantu Bonceng itu kesal akan sikap guru-guru wanita di sekolahnya semasa dia berdepan dengan situasi kali pertama datang bulan.
“Ketika saya duduk di bilik guru untuk menunggu ibu, beberapa cikgu masuk dan lalu depan saya. Mereka tanya kenapa saya menangis dan saya beritahu situasi yang berlaku. Nak tahu apa reaksi mereka?
“Mereka hanya ketawakan saya sehingga saya rasa takut, berseorangan dan bertambah malu,” ujarnya.
Sebagai pendidik, Juliana mendakwa guru sepatutnya berasa lebih empati daripada sekadar menjadikan perkara tersebiut sebagai bahan untuk diketawakan.
“Saya pun cerita dengan ibu dan dia sangat marah! Ibu saya datang ke sekolah pada keesokan hari dan buat aduan mengenai guru-guru terbabit. Ibu merupakan sistem sokongan terbaik saya,” katanya. -K! ONLINE


Masuk Kampung Orang Asli perlu kebenaran JAKOA
Oleh NUR HUDA MUSA

1 Mei 2021, 5:24 pm
PETALING JAYA – Jabatan Kemajuan Orang Asli (JAKOA) menegaskan semua individu termasuk kumpulan atau Pertubuhan Bukan Kerajaan (NGO) perlu mendapatkan kebenaran daripada JAKOA terlebih dahulu sebelum melaksanakan program khidmat masyarakat atau menghantar bantuan ke perkampungan masyarakat Orang Asli.
Timbalan Menteri I Pembangunan Luar Bandar, Datuk Sri Abdul Rahman Mohamad berkata, perkara itu adalah selaras dengan Seksyen 14 dan Seksyen 15, Akta 134, Akta Orang Asli 1954.
“Pihak JAKOA dimaklumkan bahawa terdapat beberapa individu dan NGO telah masuk ke perkampungan Orang Asli untuk melaksanakan program berbuka puasa dan menghantar bantuan tanpa kebenaran.
“JAKOA turut dimaklumkan bahawa peserta yang hadir pada program tersebut telah datang dari kawasan yang diisytiharkan sebagai zon merah,” katanya dalam satu kenyataan di sini hari ini.
Abdul Rahman berkata, selain daripada melanggar arahan Majlis Keselamatan Negara (MKN), perkara itu juga akan membawa risiko penularan pandemik Covid-19 ke perkampungan masyarakat Orang Asli.
“Justeru itu, JAKOA memohon agar semua pihak dapat akur dengan arahan ini lebih-lebih lagi ketika negara sedang mencatatkan rekod penularan pandemik Covid-19 yang tinggi.

“Pada kesempatan ini, JAKOA ingin mengucapkan terima kasih kepada pihak yang perihatin dengan masyarakat Orang Asli. Bagaimanapun, keselamatan sentiasa menjadi perkara utama yang perlu dititikberatkan,” jelasnya. – K! ONLINE


Kasut Messi dilelong RM708,521
Oleh KOSMO!

1 Mei 2021, 4:52 pm
LONDON – Firma lelongan Christie’s berkata sepasang kasut milik pemain bola sepak Barcelona, Lionel Messi dilelong untuk tujuan kebajikan pada harga AS$173,000 (RM708,521), lapor agensi berita CNN kelmarin.
“Kasut but itu dilelong bagi mendapatkan dana untuk program kesenian dan kesihatan Universiti Vall d’Hebron,” kata firma lelongan itu.
Harga jualan itu merupakan rekod lelongan dunia untuk sepasang kasut bola sepak yang sudah dipakai dan sebelum ini dimaperkan di Museu Nacional d’Art de Cataluya.
Kasut itu juga bukan kasut biasa kerana ia dipakai Messi ketika menjaringkan gol ke-644 buat Barcelona pada 22 Disember tahun lalu yang menumpaskan rekod lama milik Pele bagi satu kelab.
Messi memenangi 10 gelaran La Liga dan 4 Champion Leagues bersama kelab Catalan.
Gol pertama jaringan beliau ialah pada 2005. -Agensi


Tempahan sukarela vaksin AstraZeneca dibuka tengah hari esok
Oleh NUR HUDA MUSA

1 Mei 2021, 4:17 pm
PETALING JAYA – Tempahan untuk mendapatkan vaksin AstraZeneca secara sukarela akan dibuka kepada penduduk Selangor dan Kuala Lumpur bermula pukul 12 tengah hari esok.
Tempahan vaksin tersebut dilaksanakan berdasarkan kaedah first-come, first-served melalui pendaftaran di laman web Jawatankuasa Khas Jaminan Akses Bekalan Vaksin Covid-19 (JKJAV), www.vaksincovid.gov.my.
Melalui maklumat yang dikongsi di laman Facebook rasmi Kementerian Kesihatan (KKM), syarat tempahan vaksin itu adalah tertakluk untuk individu berumur 18 tahun ke atas.
Vaksin tersebut juga hanya untuk yang telah mendaftar vaksinasi di bawah Program Imunisasi Covid-19 Kebangsaan (PICK) sebelum ini.
Individu yang mahu membuat tempahan juga dinasihatkan untuk melengkapkan diri dengan maklumat yang tepat sebelum tempahan.
Terdahulu, Menteri Penyelaras PICK, Khairy Jamaluddin Abu Bakar memaklumkan vaksin AstraZeneca akan diberikan secara sukarela susulan kegusaran dalam kalangan masyarakat terhadap tahap keselamatan vaksin itu, yang dikaitkan dengan insiden pembekuan darah yang jarang berlaku di beberapa negara.

JKJAV memutuskan vaksin itu hanya ditawarkan kepada penduduk di Selangor dan Kuala Lumpur buat masa ini selepas membuat pertimbangan mengenai bilangan kes di negeri berkenaan yang masih lagi tinggi. – K! ONLINE


‘Lelaki ketawa’ dari Sepanyol meninggal dunia
Oleh KOSMO!

1 Mei 2021, 5:48 pm
SEVILLE, SEPANYOL – Pelawak dari Sepanyol, Juan Joya Borja, atau lebih dikenali sebagai ‘Spanish laughing guy’ meninggal dunia pada Rabu lepas akibat keadaan kesihatannya yang merosot secara tiba-tiba, lapor laman berita BBC semalam.
Borja menghembuskan nafas terakhirnya di Hospital Universiti Virgen de Rocio, Seville, pada usia 65 tahun.
Dia yang turut dikenali sebagai ‘El Risitas’ yang bermaksud ketawa mengekek itu dimasukkan ke hospital akibat masalah kesihatan pada tahun lepas.
Pada Mac lepas, para peminatnya menganjurkan kempen bagi mengumpul dana untuk membeli sebuah skuter elektrik yang dihadiahkan kepadanya selepas salah satu kakinya dipotong.
Borja mula tular di internet pada tahun 2014, beberapa tahun selepas muncul dalam sebuah rancangan televisyen Sepanyol, di mana dia ditemubual oleh pengacara program tersebut yang bertanya mengenai pengalaman buruknya bekerja sebagai pembantu dapur.
Dia kemudiannya bercerita sambil mengeluarkan ketawa yang dianggap unik dan berjangkit sehinggakan sesiapa sahaja yang mendengarnya akan turut ketawa.

Antara meme popular yang menggunakan wajah ketawa Borja. – Know Your Meme
Klip video ketawanya yang dimuat naik di YouTube pada tahun 2007 itu kemudiannya dimuat naik semula oleh pengguna internet pada tahun 2014 sebagai parodi dengan meletakkan sari kata daripada babak filem Downfall.
Babak ketawanya itu dijadikan parodi dan meme dalam pelbagai bahasa untuk pelbagai tujuan, daripada kempen politik Mesir sehinggalah pengeluaran produk baharu Apple.
Versi-versi video parodi dan asli itu menerima jutaan tontonan, sekali gus menjadikan Borja sebagai ‘lelaki ketawa’ yang popular di seluruh dunia. – Agensi


30 terbunuh dalam letupan bom di Afghanistan
Oleh KOSMO!

1 Mei 2021, 4:21 pm
PUL-E-ALAM, AFGHANISTAN – Seramai 30 orang terbunuh dan 90 lagi cedera dalam satu kejadian letupan bom yang diletakkan di sebuah kereta, berhampiran dengan sebuah rumah tumpangan, lapor laman berita BBC hari ini.
Tiada kumpulan mengaku bertanggungjawab dalam serangan yang berlaku pada bulan Ramadan itu setakat ini.
Dalam kejadian pada pukul 7 petang (waktu tempatan) itu, beberapa buah bangunan rosak termasuk sebuah rumah tumpangan awam dan sebuah hospital.
“Antara yang terkorban ialah pelajar-pelajar sekolah tinggi yang sedang bersiap-sedia untuk menduduki peperiksaan kemasukan universiti,” ujar Ketua Majlis Wilayah Logar, Hasibullah Stanekzai.
Sementara itu, seorang jurucakap Kementerian Dalam Negeri, Tariq Arian berkata, letupan bom merebak ke kawasan sekitar dengan meluas, termasuk ke sebuah hospital dan rumah kediaman.
“Bumbung rumah jatuh dan orang awam terperangkap di bawah runtuhannya.

“Anggota keselamatan berusaha untuk menyelamatkan mangsa yang terperangkap,” katanya.
Sebuah wad di hospital berdekatan yang terlibat turut mengalami beberapa kerosakan susulan insiden itu.
Terdahulu, Presiden Amerika Syarikat (AS), Joe Biden pada awal bulan ini mengumumkan akan memanggil pulang kesemua anggota tenteranya di Afghanistan pada 11 September ini.
Pengumumannya itu telah menimbulkan kemarahan dalam kalangan tentera Taliban yang sebelum ini telah menandatangani perjanjian dengan bekas Presiden AS, Donald Trump.
Dalam perjanjian tersebut, Trump bersetuju bahawa kesemua anggota tentera AS akan meninggalkan Afghanistan pada 1 Mei jika Taliban patuh kepada perjanjian tersebut. – Agensi


Peniaga bazar runsing jika terpaksa tutup gerai
Oleh NUR ANATI JUHARI

1 Mei 2021, 3:11 pm
ALOR SETAR – Kalangan peniaga bazar Ramadan dan Aidilfitri resah kerana kemungkinan terpaksa menutup perniagaan mereka susulan penguatkuasaan Perintah Kawalan Pergerakan (PKP) di lima daerah di negeri ini bermula hari ini.
Tinjauan di tapak bazar Ramadan dan Aidilfitri di sini hari ini mendapati kebanyakkan peniaga memaklumkan akan membuka gerai sehingga menerima arahan penutupan oleh Majlis Bandaraya Alor Setar.
Peniaga makanan, Ahmad Subhi Omar, 44, berkata, rata-rata peniaga belum menerima notis penutupan gerai.
“Kebanyakan peniaga ambil keputusan untuk terus berniaga sehingga diberi notis, walau bagaimanapun saya lihat ada juga peniaga yang tidak berani datang berniaga hari ini.
“Perniagaan hari ini dijangka terjejas kerana mungkin tiada pelanggan yang berani datang di daerah dikenakan PKP,” katanya ketika ditemui di tapak bazar Ramadan di sini hari ini.
Seorang peniaga bazar Aidilfitri, Farhani Hasbullah, 35, yang berniaga baju kurung dan tudung pula berkata, dia terpaksa menanggung kerugian lebih RM 50,000 jika diarah menutup gerai.

“Saya baru sahaja tambah bekalan baju lebih 50 pasang pada semalam kerana menerima permintaan daripada pelanggan,” ujarnya.
Selain itu, peniaga baju Melayu, Muhd. Fairuz Azlan, 37, juga terpaksa menanggung kerugian lebih RM 70,000 jika diarah tutup. – K! ONLINE


Kerajaan akan nilai semula PKP
Oleh NOR IDAYU BOSRO

1 Mei 2021, 2:39 pm
PUTRAJAYA – Kerajaan akan menilai semula Perintah Kawalan Pergerakan (PKP) yang sedang berkuat kuasa khususnya di negeri-negeri yang sedang mengalami peningkatan kes positif Covid-19 secara mendadak.
Perdana Menteri, Tan Sri Muhyiddin Yassin berkata, penilaian semula itu penting untuk nemastikan prosedur operasi standard (SOP) yang berkuat kuasa dan tindakan yang diambil adalah berkesan untuk membendung penularan Covid-19 yang sedang meningkat di negara ini dan seluruh dunia.
“Kerajaan telah menggunakan sistem amaran awal iaitu Hotspots Identification for Dynamic Engagement (HIDE) bagi mengenal pasti kawasan atau premis berisiko menyumbang kepada penularan Covid-19.
“Premis-premis ini akan diarah tutup jika dikesan telah dilawati oleh sejumlah besar individu yang positif Covid-19,” katanya dalam satu kenyataan di sini hari ini. – K! ONLINE


Empat lelaki khayal dadah dicekup
Oleh NUR AMALINA AZMAN

1 Mei 2021, 3:56 pm
LANGKAWI – Empat lelaki yang leka mengambil dadah di sebuah bilik sewa di Kampung Yooi di sini terkejut apabila diserbu sepasukan polis, hari ini.
Dalam serbuan kira-kira pukul 12.30 tengah malam itu, empat lelaki berusia antara 22 hingga 28 tahun itu didapati dalam keadaan khayal.
Turut ditemui di bilik sewa tersebut ialah dadah jenis syabu dan heroin dianggarkan bernilai RM1,200.
Ketua Polis Daerah Langkawi, Asisten Komisioner Shariman Ashari berkata, pemeriksaan ke atas bilik berkenaan menemui sejumlah dadah di atas lantai berhampiran kesemua suspek.
“Kita menemui tiga peket plastik lut sinar dan tujuh tiub straw berisi serbuk berwarna putih disyaki dadah jenis heroin seberat kira-kira 13.5 gram (g) serta dua peket plastik lut sinar berisi bahan kristal disyaki syabu seberat kira-kira 8.5g,” katanya ketika dihubungi di sini hari ini.
Kata Shariman lagi, salah seorang suspek berusia 25 tahun dipercayai berperanan sebagai pengedar dadah kepada tiga suspek lain. – K! ONLINE


Meme ‘Disaster Girl’ dijual RM2.05 juta
Oleh KOSMO!

1 Mei 2021, 4:07 pm
WASHINGTON – Sekeping meme atau jenaka internet popular milik seorang anak gadis yang digelar ‘Disaster Girl’ kerana raut wajahnya yang nakal dijual sebagai ‘token digital tidak boleh ditiru atau ditukar ganti’ (NFT) pada harga AS$500,000 (RM2.05 juta), lapor laman berita teknologi The Verge kelmarin.
Imej itu memaparkan seorang anak gadis bernama Zoe Roth memandang ke arah lensa kamera berlatarbelakangkan sebuah rumah yang terbakar. Foto itu dirakam oleh bapanya pada 2005 ketika dia berumur empat tahun.
Roth memberitahu akhbar New York Times bahawa dia akan menggunakan wang tersebut untuk membiayai pengajiannya dan sebahagian lagi akan didermakan kepada pusat kebajika

ZOE bercadang menggunakan hasil jualan meme  untuk membiayai pengajiannya. – DAVID ROTH
Roth bukan bintang meme pertama yang mendapat keuntungan daripada lelongan karya NFT. Sebelum ini, pencipta meme Nyan Cat, Chris Torres menjual karya miliknya pada harga AS$600,000 (RM2.47 juta).
NFT Roth dibeli oleh sebuah studio muzik berpangkalan di Dubai, 3F Music.
Studio tersebut turut membeli beberapa NFT lain termasuk Overly Attached Girlfriend pada harga AS$411,000 (RM1.68 juta) dan The New York Times meta NFT-column pada harga AS$560,000 (RM2.3 juta).

3F Music dalam satu kenyataan menjelaskan bahawa pihaknya bekerjasama dengan beberapa penasihat seni yang berpengetahuan dan berpengalaman serta percaya mereka harus berkembang seiring dengan kemajuan teknologi. – Agensi


Kecoh video tular dakwa ahli politik papah wanita masuk bilik hotel
Oleh EDDY AQMAL MOHAMED HAMIDI

1 Mei 2021, 3:54 pm
PETALING JAYA – Penyebaran satu rakaman televisyen litar tertutup (CCTV) memaparkan tindakan seorang lelaki yang didakwa mirip ahli politik memapah seorang wanita dipercayai untuk memasuki bilik hotel menerima kecaman daripada netizen.
Rakaman berdurasi enam saat itu didakwa melibatkan ahli politik yang sebelum ini telah dibuang daripada sebuah parti politik pembangkang.
Muat naik berkenaan turut disertai dengan satu kemas kini status yang seolah-olah memerli dan menasihatkan tuan punya badan agar segera membuat laporan polis.
“Seperti pernah ku lihat, macam dia tapi video kabur.
“Barangkali inilah dugaan di bulan Ramadan, kesian ‘anak-anak’ penat sangat balik beli-belah baju raya barangkali,” katanya menerusi kemaskini status itu.
Tambah kemas kini itu, individu berkenaan perlu membuat laporan polis kerana tidak mungkin insan tersebut yang dikenali baik hati berkelakuan sedemikian.

Perkongsian itu setakat ini selepas hampir dua jam dimuat naik telah mendapat lebih kurang 1,600 tontonan, 41 komen serta 34 perkongsian.
Penularan video berkenaan bagaimanapun menerima pelbagai komen daripada netizen yang menyifatkan ia sebagai tidak patut berlaku lebih-lebih lagi apabila melibatkan individu yang dilantik sebagai pemimpin.
“Macam mana Malaysia tak menerima azab kalau begini pemimpin,” kata seorang pengguna platform media sosial berkenaan. – K! ONLINE


Kuetiau juadah terakhir sebelum maut
Oleh MUHAMMAD ZIKRI

1 Mei 2021, 4:02 pm
PONTIAN – Kuetiau goreng menjadi juadah sahur terakhir buat seorang anggota bomba sebelum terlibat dalam kemalangan dua motosikal di Kilometer 80.4 Jalan Johor Bahru – Batu Pahat berhampiran Kampung Sanglang di sini pagi tadi.
Dalam kemalangan pada pukul 8.20 pagi, mangsa, Anuar Abdullah, 33, meninggal dunia di lokasi kejadian akibat kecederaan parah kepala dan badan.
Nahas itu turut meragut nyawa seorang warga emas, Tey Ah Pin, 74, dari Kampung Parit Gantong Ayer Baloi, di sini yang turut maut di tempat kejadian.
Menurut Ketua Polis Daerah Pontian, Superintendan Mustafa Bakri Salleh berkata, kemalangan berlaku apabila warga emas yang menunggang motosikal Honda Wave keluar dari lorong rumahnya ke laluan berkenaan.
“Pada masa yang sama, Anuar yang menunggang motosikal Kawasaki Versys tidak sempat mengelak lalu merempuh motosikal yang dinaiki Ah Pin.
“Akibat daripada perlanggaran tersebut, anggota bomba mengalami kecederaan parah di bahagian kepala dan warga emas itu tersebut mengalami kecederaan parah di kaki,” ujarnya ketika dihubungi disini.

Tambah Mustafa, kedua-dua mangsa kemalangan disahkan meninggal dunia di tempat kejadian.
Jelasnya, mayat mangsa dihantar ke Hospital Pontian untuk post mortem dan siasatan lanjut.
Kes disiasat di bawah Sek. 41(1) APJ 1987 dan masih dalam siasatan pihak polis.
Sementara itu, isteri Anuar, Rohayu Idris, 30, berkata, ketika kejadian arwah suaminya dalam perjalanan pulang dari Balai Bomba dan Penyelamat (BBP) Pontian Baru.
“Suami saya cuti empat hari, dia balik ke rumah ibunya di Kampung Parit Suloh, Batu Pahat dan ketika kejadian dia ke pejabat untuk ambil barangan yang dibelinya.
“Dia keluar rumah lepas subuh dalam pukul 6.30 pagi dan janji nak pulang kembali dalam pukul 9 pagi tetapi saya dapat panggilan daripada tentang kemalangan pada pukul 10.40 pagi, saya bergegas ke hospital.
“Pagi tadi dia bersahur dengan saya dan anak, makan kuetiau goreng, itu juadah terakhir dia dan keluarga,”katanya ketika ditemui di Hospital Pontian di sini.
Rohayu berkata, jenazah suaminya akan dibawa ke rumah ibunya petang ini dan akan dikebumikan di Tanah Perkuburan Islam Kampung Sungai Suloh, Batu Pahat. – K! ONLINE


Kes baharu bawah 3,000
Oleh SITI A'ISYAH SUKAIMI

1 Mei 2021, 4:05 pm
PUTRAJAYA – Sebanyak 2,881 kes baharu dilaporkan hari ini, menjadikan jumlah kes positif Covid-19 mencecah 411,594 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut,
Selangor melaporkan sebanyak 759 kes, diikuti oleh Sarawak sebanyak 445 kes dan Kelantan sebanyak 442 kes.
“Seterusnya, Kuala Lumpur (315 kes), Johor (310 kes), Pulau Pinang (133 kes), Kedah (111 kes), Negeri Sembilan (89 kes), Sabah dan Perak (masing-masing 64 kes), Melaka (54 kes), Pahang (47 kes) dan Terengganu (42 kes).
“Labuan dan Putrajaya pula masing-masing merekodkan tiga kes baharu,” katanya pada ciapan Twitter di sini hari ini.
Ujarnya, Perlis tidak merekodkan kes baharu hari ini. – K! ONLINE


12 individu disyaki penonton lumba haram dikompaun RM1,500
Oleh NIK NUR IZZATUL HAZWANI NIK ADNAN

1 Mei 2021, 3:16 pm
KEMAMAN – Gara-gara berkumpul di tepi Jalan Kuantan -Terengganu berhampiran Kerteh semalam, seramai 12 individu termasuk tiga wanita dikompaun kerana melanggar prosedur operasi standard (SOP) Perintah Kawalan Pergerakan Pemulihan (PKPP).
Mereka ditahan di lokasi kejadian sewaktu dipercayai mahu menonton perlumbaan kereta haram antara pukul 3 pagi hingga 4 pagi.
Ketua Polis Daerah Kemaman, Superintendan Hanyan Ramlan berkata, kesemua 12 individu terbabit yang berusia dalam lingkungan 21 hingga 35 tahun tersebut masing-masing dikompaun RM1,500.
“Selain dikenakan kompaun, mereka juga dibawa ke Ibu Pejabat Polis Daerah (IPD) Kemaman di sini untuk menjalani aktiviti keagamaan bagi memberi keinsafan.
“Kesemua individu tersebut bersahur bersama-sama sebelum menunaikan solat Subuh berjemaah seterusnya mendengar tazkirah di IPD Kemaman,” katanya kepada Kosmo! di sini hari ini.
Hanyan berkata, sebelum ini, pihak polis menerima aduan ramai berhubung aktiviti perlumbaan kereta haram di lokasi berkenaan sejak beberapa minggu lalu.

Beliau berkata, sewaktu serbuan dilakukan, seramai sembilan lelaki dan tiga wanita tersebut sedang berkumpul di tepi jalan dipercayai sedang menunggu perlumbaan haram kereta itu. – K! ONLINE


Tidak sempat seludup 3,932 vape
Oleh YATIMIN ABDULLAH

1 Mei 2021, 3:00 pm
RANTAU PANJANG – Sekumpulan lelaki tidak sempat menyeludup keluar 3,932 peranti rokok elektronik atau vape bernilai RM 117,960 ke negara jiran selepas kegiatan mereka dikesan oleh Pasukan Gerakan Am (PGA) di pangkalan haram Pak Su Rani di sini malam tadi.
Pegawai Pemerintah PGA Batalion 7 Superintendan Azhari Nusi berkata, pihaknya berjaya mengesan kegiatan tersebut ketika menjalankan rutin rondaan di kawasan itu pada pukul 12.30 malam.
Katanya, apabila menyedari kehadiran kehadiran pihak berkuasa, sekumpulan lelaki yang sedang membawa peralatan itu terus mengayuh perahu mereka menuju ke arah negara jiran.
“Pemeriksaan lanjut terhadap barangan itu mendapati ia mengandungi sebanyak 3,932 vape yang cuba diseludup ke negara jiran.
“Siasatan awal mendapati, barangan itu diseludup ke negara jiran untuk mengelakkan daripada bayaran cukai,” katanya dalam satu kenyataan hari ini.
Menurut Azhari, kesemua barang kes dibawa ke Kompeni Taktikal Rantau Panjang untuk tindakan lanjut.

Tambahnya, kes disiasat mengikut Seksyen 13 (a) Akta Racun 1952. – K! ONLINE


Jalan empat lorong di Masjid Tanah
Oleh KOSMO!

1 Mei 2021, 2:58 pm
Oleh MUHAMMAD SHAHIZAM TAZALI
ALOR GAJAH – Kerajaan negeri telah meminta Jabatan Kerja Raya (JKR) membuat kajian jalan empat lorong di kawasan Parlimen Masjid Tanah sebagai penyelesaian jangka panjang kesesakan trafik di kawasan tersebut.
Ketua Menterinya, Datuk Seri Sulaiman Md. Ali berkata, beliau mengambil maklum kesesakan yang berlaku terutama di kawasan pekan apabila tiba musim perayaan.
Jelas beliau, bagaimanapun kesesakan trafik sedikit menurun disebabkan oleh perintah kawalan pergerakan (PKP) susulan pandemik Covid-19 sejak tahun lalu.
“Rancangan menaik taraf infrastruktur jalan sudah lama ada memandangkan tiada satu pun lebuh-lebuh empat lorong dibina melalui Masjid Tanah. Contohnya jika datang dari Alor Gajah, kita ada Lebuh Sungai Udang-Paya Rumput-Ayer Keroh (SPA) dan Alor Gajah-Melaka Tengah-Jasin (AMJ) untuk masuk ke Masjid Tanah.
“Oleh itu saya telah meminta pihak berwajib menjalankan kajian kebolehlaksanaan jalan empat lorong bermula dari Lebuh AMJ hingga ke Lubok China,” katanya pada sidang akhbar sempena tinjauan Jualan Myrakyat Melaka Agro Market di sini, hari ini.

Turut hadir Timbalan Menteri Pertanian dan Industri Makanan I, Datuk Seri Ahmad Hamzah; Ketua Pengarah Lembaga Pemasaran Pertanian Persekutuan (FAMA), Datuk Zainal Abidin Yang Razali dan Ahli Lembaga Pengarah FAMA, Datuk Ghazale Muhammad.
Ramadan FAMA negeri Melaka bermula 23 April dan berakhir hari ini merupakan aktiviti tahunan FAMA dalam menyantuni petani serta masyarakat setempat melalui Tabung Bencana Pertanian.
Masjid Tanah diumumkan sebagai daerah keempat di Melaka selepas Melaka Tengah, Alor Gajah dan Jasin, bermula Januari lalu.
Pemisahan dengan daerah Alor Gajah membolehkan penyaluran peruntukan pembangunan infrastruktur, ekonomi dan sosial yang lebih tinggi.
Tambah Sulaiman, beliau berharap Masjid Tanah akan turut menerima tempias pembangunan projek jajaran baharu lebuh raya pantai yang dicadangkan bermula dari Negeri Sembilan hingga Johor. – K! ONLINE